MENGURUS EKZEMA ANAK, APA IBU BAPA PERLU TAHU?

KUALA LUMPUR: Ekzema adalah penyakit kulit yang lazim ditemui dan boleh terjadi pada peringkat usia bayi lagi.

Bagi sesetengah individu, mereka dapat menangani penyakit itu dengan kesan minimum terhadap kehidupan seharian, namun ada yang akan menderita sepanjang hayat.

Sunway Medical Centre Velocity (SMCV) dalam satu kenyataan berkata berdasarkan Persatuan Dermatologi Malaysia, terdapat lebih 20 peratus kanak-kanak Malaysia menghidap ekzema, yang juga dikenali sebagai dermatitis atopik.

Walaupun ekzema tidak selalunya penyakit alahan, namun alergennya boleh memainkan peranan dalam memburukkan lagi keadaan, seperti hama habuk dan bulu haiwan peliharaan, menyebabkan kanak-kanak mengalami alahan terhadap makanan, haiwan peliharaan, hama habuk atau debunga.

Pakar Perunding Pediatrik dari SMCV Dr Melanie Majaham berkata ekzema biasanya terjadi kepada kanak-kanak yang mempunyai kecenderungan kulit kering.

“Apabila terdedah kepada pencetus seperti bahan kimia, peluh dan haba, kulit menjadi meradang dan sangat gatal dan ini mengakibatkan kanak-kanak sentiasa menggaru yang seterusnya merosakkan kulit.

“Kulit yang rosak sangat terdedah kepada jangkitan bakteria, virus dan kulat. Kanak-kanak itu mungkin mengalami kesakitan, ketidakselesaan berterusan dan juga demam malah mungkin perlu dimasukkan ke hospital untuk mendapatkan antibiotik dan ubat antivirus IV,” katanya dipetik dalam kenyataan itu.

Dr Melanie berkata kanak-kanak yang menghidap ekzema boleh mengalami tompokan merah, kering, gatal pada kulit akibat keradangan dan kerap menggaru sehingga boleh menyebabkan lepuh, meleleh, berkerak atau kudis akibat jangkitan.

Beliau berkata pilihan rawatan bergantung pada fasa mana ekzema berada dan tahap flare-up aktif, dan kanak-kanak mungkin memerlukan krim berasaskan steroid yang penting untuk mengurangkan keradangan dan membantu memecahkan “kitaran gatal, manakala dalam situasi di mana kulit dijangkiti, antibiotik dan ubat antivirus mungkin diperlukan.

“Ibu bapa harus diyakinkan bahawa krim steroid yang diberikan secara betul dan dalam tempoh yang singkat, ia tidak akan membawa komplikasi jangka panjang,” katanya.

Dr Melanie juga menjelaskan bahawa semasa fasa subakut atau kronik iaitu ketika kulit menjadi kering, tetapi tidak meradang secara aktif, terapi penyelenggaraan adalah penting untuk mencegah flare-up.

“Ini termasuk krim pelembap intensif yang bebas daripada pewangi dan bahan kimia tertentu. Kanak-kanak juga perlu mandi dengan larutan bebas sabun untuk mengelakkan kulit kering secara berlebihan. Kulit yang basah harus dikeringkan, perlahan-lahan dengan tuala. Air yang terlalu panas cenderung memburukkan ekzema,” katanya.

Perunding Pakar Bedah Telinga, Hidung, Tekak (ENT) dan Kepala serta Leher SMCV Dr Juani Hayyan Abdul Karaf berkata pilihan rawatan untuk alahan juga berbeza-beza dan bergantung kepada tapak manifestasi untuk rawatan simptomatik.

“Terdapat imunoterapi dalam bentuk suntikan yang tersedia untuk merawat alahan, tetapi ini untuk alergen tertentu seperti hama habuk rumah.

“Reaksi alahan mempunyai pencetusnya, jadi ibu bapa harus memerhatikan anak-anak mereka sama ada mudah terdedah kepada makanan atau persekitaran tertentu seperti persekitaran berdebu, sejuk, panas atau bulu haiwan,” katanya.

Beliau berkata dalam kes bayi yang baru lahir, ibu bapa harus melihat tanda-tanda alahan atau tidak bertoleransi anak seperti cirit-birit, muntah atau ruam kulit, dan harus menukar kepada susu tanpa tenusu.

Dr Juani berkata walaupun ia bukan kejadian yang jarang berlaku, tidak ramai yang sedar bahawa kanak-kanak yang menghidap ekzema boleh mengalami alahan makanan, rinitis alergi dan asma yang juga dikenali sebagai ‘perarakan atopik’ yang merupakan perkembangan semula jadi penyakit alahan dari bayi hingga ke dewasa.

Lebih daripada 50 peratus kanak-kanak yang menghidap ekzema menghidap asma pada kemudian hari, dengan 33 peratus lagi mengalami alahan makanan dengan peningkatan risiko mengalami rinitis alahan.

Ekzema disebabkan oleh gabungan pencetus alam sekitar dan genetik dan ia cenderung menjadi lebih biasa jika terdapat sejarah keluarga ekzema atau bentuk manifestasi alahan lain seperti asma atau rinitis alergi. Pencetus persekitaran boleh menjadi faktor tertentu seperti makanan, sabun, krim atau bahan kimia.

Apabila bercakap tentang kehamilan, kajian telah menunjukkan bahawa wanita yang makan lebih banyak ayam semasa hamil boleh meningkatkan risiko ekzema pada bayi. Kajian juga menunjukkan bahawa wanita hamil yang mengambil lebih banyak tenusu, telur dan diet berasaskan tumbuhan mungkin memainkan peranan dalam melindungi anak mereka daripada ekzema.

Oleh kerana pada masa ini tiada ubat untuk keadaan kulit atau alahan lain, Dr Melanie mempunyai satu nasihat buat ibu bapa yang menguruskan ekzema pada anak atau bayi mereka: Melembapkan!.

“Ibu bapa harus memastikan anak sentiasa sejuk kerana haba boleh memburukkan ekzema. Pelembapan berterusan sepanjang masa juga memberi keajaiban dalam memastikan kanak-kanak selesa. Elakkan daripada menggunakan sabun anti-septik yang lebih keras dan boleh memburukkan ekzema.

“Sesetengah ibu bapa berpendapat ekzema berpunca daripada kebersihan yang kurang baik dan cenderung menggunakan sabun antiseptik. Walau bagaimanapun, cara penyelesaian mandian yang lebih sesuai ialah menggunakan bahan yang bebas sabun dan pewangi serta kaya dengan emolien.

“Sabun “organik” bukanlah penyelesaiannya, kerana ia mungkin tidak cukup melembapkan,” jelas Dr Melanie.–AlHijrah Online


Netanyahu rancang namakan penempatan di Bukit Golan sempena Trump

BAITULMAQDIS, 24 April – Perdana Menteri Israel Benjamin
Netanyahu dilaporkan merancang untuk menamakan sebuah penempatan baharu di
Bukit Golan sempena Presiden Amerika Syarikat (AS), Donald Trump.

Menurut Netanyahu, langkah tersebut bertujuan menghargai pengiktirafan
Trump terhadap ‘kedaulatan’ rejim Israel ke atas Bukit Golan pada bulan Mac
lalu.

“Semua rakyat terharu dengan keputusan Trump mengiktiraf
Bukit Golan sebagai milik Israel, oleh itu saya akan membincangkan satu
resolusi untuk menamakan sebuah penempatan baharu di Bukit Golan sempena
Presiden Donald Trump,” kata Netanyahu.

Terdahulu, tindakan Trump mengiktiraf Bukit Golan yang dirampas
dari Syria ketika Perang Enam Hari pada 1967 sebagai milik Israel mengundang
kemarahan dunia yang menganggap keputusan tersebut melanggar undang-undang
antarabangsa yang termaktub dalam resolusi Pertubuhan Bangsa-Bangsa Bersatu
(PBB).

Sinar Harian yang memetik laporan agensi berita menyebutkan Syria
turut menyifatkan keputusan biadab Trump sebagai serangan terang-terangan
terhadap kedaulatan negara itu.


COVID-19 DIRAMAL BERAKHIR DALAM DUA TAHUN – WHO

GENEVA: Ketua Pengarah Pertubuhan Kesihatan Sedunia (WHO) Tedros Adhanom Ghebreyesus, menjangkakan pendemik COVID-19 akan berakhir dalam tempoh kurang daripada dua tahun.

Lapor Anadolu Agency, Tedros berkata demikian ketika diminta menjawab perbezaan antara pandemik ‘Spanish Flu’ pada 1918 dan COVID-19 yang melanda dunia kini.

Tedros berkata ‘Spanish Flu’ hanya menyerang dari Februari 1918 hingga April 1920.

“Jadi ia mengambil masa dua tahun untuk penularan (‘Spanish Flu’) berakhir. Dan dalam situasi sekarang dengan pertambahan teknologi kita harapkan pandemik ini akan berakhir dalam tempoh kurang 2 tahun,” katanya.

Tedros tidak menafikan wujud kelemahan dari aspek globalisasi, kedekatan dan keterhubungan.

Ketua Pengarah WHO itu memaklumkan terdapat beberapa negara mengalami jangkitan baharu setelah tiada kes dilaporkan dalam tempoh masa yang panjang.

“Negara-negara ini menjadi contoh kepada negara yang kini menunjukkan trend penurunan kes. Kemajuan tidak bererti kemenangan,” katanya.

Tedros berkata tidak ada negara yang dapat keluar sepenuhnya daripada penularan ini sehingga kewujudan vaksin.

“Vaksin akan menjadi alat yang sangat penting dan kita berharap dapat memilikinya secepat mungkin.

“Tetapi tidak ada jaminan vaksin akan menamatkan pandemik ini,” katanya.

Oleh itu, orang ramai katanya perlu membiasakan diri dengan norma baharu untuk memastikan keselamatan diri dan orang lain. — AlHijrah Online


HAKIM PERLU BEBAS PENGARUH, TEKANAN – SULTAN NAZRIN

IPOH: Sistem penghakiman yang telus menggambarkan proses keadilan yang berwibawa dan tidak dibayangi dengan perasaan gusar dan gentar pada sesiapa, titah Sultan Perak Sultan Nazrin Shah.

Baginda bertitah dalam sistem keadilan, hakim merupakan watak penting dan mempunyai peranan besar serta menjadi simbol dalam memastikan kredibiliti dan kewibawaan institusi kehakiman.

“Sebarang bentuk keraguan perlu dihindarkan dan seorang hakim itu perlu bebas daripada sebarang pengaruh mahupun tekanan.

“Dalam usaha mewujudkan Institusi Kehakiman Syariah yang berkredibiliti dan berwibawa, pegawai-pegawai kehakiman perlu dari semasa ke semasa diberi latihan, dilengkapi kemahiran dan didedahkan dengan pengalaman agar pengetahuan dan kecekapan mereka mentafsir undang-undang dan Hukum Syarak dapat ditingkatkan,” titah Sultan Nazrin sewaktu melancarkan Jurnal Syariah Perak Al-Qanun Vol.1 2022 di sini hari ini.

Baginda bertitah penulisan alasan penghakiman yang bernas dan berkualiti akan menjadi panduan dan rujukan kepada para pengamal undang-undang.

“Alasan penghakiman juga, menjadi pertimbangan kepada mana-mana pihak yang terkilan dengan keputusan yang diumumkan, bagi menilai kembali sama ada ingin meneruskan niat mereka untuk merayu atau sebaliknya.

“Sekiranya asas dan sandaran penghakiman itu lemah, perayu berhak untuk berhujah bahawa hakim telah terkhilaf dalam penghakimannya dan memohon untuk kesnya dinilai semula di mahkamah yang lebih tinggi.

“Peluang rayuan merupakan hak yang dijamin oleh undang-undang, menjadi medan bagi hakim-hakim mahkamah yang lebih tinggi untuk menilai semula alasan penghakiman yang diputuskan oleh hakim-hakim di mahkamah yang lebih rendah; sama ada berlaku kekhilafan atau sebaliknya,” titah baginda.

Sultan Nazrin bertitah baginda selaku ketua agama Islam yang bertanggungjawab ke atas urusan hal ehwal agama Islam, mendukung sepenuhnya prinsip kebebasan kehakiman syariah di negeri ini demi kepentingan keadilan.

Baginda turut bertitah agar usaha menambah baik sistem kehakiman syariah dan memperkasakan Mahkamah Syariah hendaklah terus dirintis.

“Menerbitkan Al-Qanun, Jurnal Syariah Perak merupakan satu contoh usaha murni lagi terpuji.  Semoga Al-Qanun dapat dijadikan bahan rujukan oleh para hakim serta pengamal undang-undang,” titah Sultan Nazrin. – AlHijrah Online


ANGGOTA RELA TEMBAK MATI JIRAN DIREMAN

MARANG: Lelaki yang menembak dua jirannya di Taman Raya Wakaf Tapai, di sini semalam, direman selama tujuh hari sehingga Jumaat depan.

Majistret Engku Nurul Ain Engku Muda mengeluarkan perintah reman terhadap suspek yang berumur 56 tahun, dan merupakan anggota Jabatan Sukarelawan Malaysia (Rela) bagi menyiasat kejadian mengikut Seksyen 302 Kanun Keseksaan kerana membunuh.

Berita Alhijrah sebelum ini melaporkan seorang lelaki meninggal dunia manakala anak saudaranya cedera parah selepas ditembak seorang jiran dipercayai menggunakan senapang patah dalam kejadian di Taman Raya Wakaf Tapai.

Mangsa, Fong Swee Fuan, 65 tahun, yang cedera di dada disahkan meninggal dunia di tempat kejadian.

Manakala anak saudaranya, Teo Hock Beng, 45 tahun, parah di bahagian dada akibat terkena tembakan sama.

Suspek yang melarikan diri menaiki sebuah jip berjaya ditahan di kawasan kebun di Durian Mentangau, Dungun jam 4.20 petang semalam.–AlHijrah Online


DUA POLIS DIBERI AIR KOTAK, BUKAN WANG – KETUA POLIS JOHOR

JOHOR BAHRU: Polis Johor menafikan dakwaan dua anggotanya menerima rasuah daripada seorang individu di Kawasan Perindustrian Kulai, pada 3 Sept lepas, seperti dalam rakaman video yang ditularkan menerusi aplikasi TikTok.

Ketua Polis Johor Datuk Kamarul Zaman Mamat berkata hasil siasatan yang dijalankan mendapati kejadian berlaku semasa dua anggota Unit Kereta Peronda (MPV) sedang membuat rondaan ketika Festival Hantu Lapar yang berlangsung di kawasan tersebut.

Beliau berkata dua anggota lelaki itu dan individu yang merupakan pemilik sebuah kilang berusia lingkungan 50-an, tampil membuat laporan polis semalam selepas video itu tular.

“Kita sudah membuka kertas siasatan dan hasil siasatan mendapati kejadian itu berlaku ketika Festival Hantu Lapar. Berdasarkan keterangan, dua anggota itu telah mengatakan diberikan air kotak oleh seorang lelaki.

“Pemilik kilang itu turut tampil membuat laporan polis dan menafikan memberi wang kepada kedua-dua anggota berkenaan,” katanya pada sidang media selepas merasmikan Majlis Istiadat Penganugerahan Pingat Jasa Pahlawan Negara Kontinjen Johor Siri 1/2023 di Ibu Pejabat Polis Kontinjen Johor di sini hari ini.

Bagaimanapun, beliau berkata siasatan masih diteruskan bagi memastikan tiada elemen rasuah sepenuhnya berlaku dalam kes itu.

Kamarul Zaman pada masa sama turut menasihati orang ramai agar menyalurkan video seumpama itu kepada pihak polis terlebih dahulu untuk disiasat daripada ditularkan di media sosial hingga boleh menimbulkan pelbagai persepsi.

Semalam, tular sebuah rakaman video berdurasi 39 saat memaparkan seorang lelaki memberikan sesuatu kepada dua anggota polis yang sedang duduk di dalam kenderaan peronda, namun menerusi video itu tidak jelas menunjukkan apa yang diberikan individu berkenaan kepada anggota tersebut. — AlHijrah Online


TAK PUAS HATI PERTUNANGAN DIPUTUSKAN, LELAKI LANGGAR BEKAS TUNANG

SANDAKAN: Seorang lelaki bertindak merempuh kenderaan bekas tunangnya dipercayai kerana tidak puas hati tali pertunangan diputuskan dalam kejadian di Bandar Indah, Batu Empat, di sini, semalam.

Ketua Polis Daerah Sandakan, Asisten Komisioner Abdul Fuad Abdul Malek berkata, pihaknya mengesan rakaman video di media sosial berdurasi 30 saat menunjukkan sebuah kenderaan dengan sengaja melanggar sebuah kenderaan lain.

Tambahnya, mangsa wanita berusia 20-an yang juga pemilik Perodua Myvi tampil membuat laporan kejadian di Balai Polis Sandakan pada hari sama.

Jelas Abdul Fuad, ketika kejadian, mangsa tidak berada dalam kenderaannya.

Bertindak atas laporan, polis berjaya menahan suspek pada 11.15 malam semalam untuk membantu siasatan.

“Motif kejadian dipercayai kerana suspek tidak berpuas hati dengan mangsa berikutan pertunangan mereka diputuskan.

“Suspek kini direman mengikut Seksyen 427 Kanun Keseksaan,” katanya.

Terdahulu, rakaman video kejadian membabitkan sebuah Perodua Viva merempuh Perodua Myvi tular di media sosial. — AlHijrah Online


PENGAWAL KELAB MALAM DIDAKWA BAKAR ISTERI

MANJUNG: Seorang pengawal kelab malam dihadapkan ke Mahkamah Majistret Manjung hari ini atas pertuduhan membakar dan menyebabkan kematian isterinya minggu lalu.

Tertuduh S. Gabriel, 28, hanya mengangguk faham selepas pertuduhan dibacakan di hadapan Majistret T Kavitha.

Mengikut pertuduhan, tertuduh didakwa dengan sengaja menyebabkan kematian E. Komati 33 tahun.

Perbuatan itu dilakukan di sebuah rumah di Ladang Walbrook, Sitiawanantara 6.30 hingga 7 petang, 10 Julai lalu.

Pertuduhan terhadap suspek dikemukakan mengikut Seksyen 302 Kanun Keseksaan kerana membunuh yang membawa hukuman mati jika sabit kesalahan.

Mahkamah menetapkan 18 September depan untuk sebutan semula kes.

Sementara itu di mahkamah majistret berasingan, tertuduh didakwa positif dadah jenis metafetamin dan amfetamin.

Tertuduh mengaku salah atas pertuduhan tersebut dan kes akan disebut semula 25 oktober depan di Mahkamah Majistret Pantai Remis bagi serahan laporan patologi.

Selasa lalu polis menerima laporan daripada adik mangsa memaklumkan perbuatan tertuduh membakar mangsa yang didakwa berang kerana dituduh menagih dadah.

Mangsa dirawat di Hospital Seri Manjung namun disahkan meninggal dunia pukul 12.20 tengahari. – AlHijrah Online / Hamimah Hamid


LELAKI HENTI KERETA TENGAH JALAN, MENGAMUK DISAHKAN PESAKIT MENTAL

SEREMBAN: Polis mengesahkan lelaki yang menimbulkan kekecohan dengan mengamuk dan memaki pengguna jalan raya di persimpangan lampu isyarat dekat Jalan Dato Muda Linggi, dekat sini, merupakan pesakit mental.

Berdasarkan video berdurasi seminit 31 saat itu, lelaki berkenaan dipercayai berhenti dan keluar dari kenderaan di kawasan lampu isyarat yang agak sesak.

Dia kemudiannya bertindak seperti orang kurang siuman dengan memaki hamun beberapa pengguna jalan raya yang turut berhenti sementara menunggu lampu merah.

Bagaimanapun, dia tidak mencederakan mana-mana individu atau merosakkan kenderaan sebelum beredar dengan menaiki Perodua Alza selepas lampu isyarat bertukar hijau.

Ketua Polis Daerah Seremban, Asisten Komisioner Nanda Maarof berkata, pihaknya sudah menjalankan siasatan selepas tular rakaman video mengenai lelaki terbabit.

“Bertindak atas maklumat yang diperolehi, Bahagian Siasatan dan Penguatkuasaan Trafik Ibu Pejabat Polis Daerah (IPD) Seremban menghubungi pemilik kenderaan terbabit jam 8.30 pagi tadi.

“Lelaki berusia 38 tahun itu hadir ke Bahagian Trafik IPD Seremban bagi tujuan siasatan lanjut,” katanya dalam kenyataan di sini, hari ini.

Beliau berkata, lelaki terbabit mengesahkan bahawa dia adalah individu yang dirakam itu.

Menurutnya, hasil siasatan polis mendapati kejadian berlaku pada 8 Februari lalu dan lelaki berkenaan mengaku ketika itu dia dalam keadaan tertekan dan gagal mengawal diri.

“Selain itu, dia mempunyai rekod rawatan mental di wad psikiatrik Hospital Tuanku Ja`afar (HTJ) Seremban dan masih menjalani rawatan susulan,” katanya.

Nanda berkata, kes disiasat mengikut Seksyen 48(1) Akta Pengangkutan Jalan 1987 kerana membuat halangan di jalan raya.

Jika sabit kesalahan boleh didenda tidak kurang daripada RM1,000 dan tidak lebih daripada RM5,000 atau dipenjarakan selama tempoh tidak kurang daripada satu tahun atau kedua-duanya. –AlHijrah Online


ZULFARHAN KATA “JANGAN” SEMASA DITEKAP SETERIKA WAP

KUALA LUMPUR: “Jangan” kata Pegawai Kadet Laut Universiti Pertahanan Nasional Malaysia (UPNM) Zulfarhan Osman Zulkarnain semasa tertuduh keempat menekap seterika wap yang panas dan berasap sebanyak dua kali di bahagian pahanya.

Tertuduh keempat itu, Muhammad Afif Najmudin Azahat, 23, memberitahu di Mahkamah Tinggi di sini bahawa Zulfarhan berkata demikian dengan suara yang kuat semasa dia melakukan perbuatan itu.

Selepas mengaku melakukan perbuatan itu, Muhammad Afif Najmudin turut menunjukkan cara dia meletakkan seterika wap tersebut kepada Zulfarhan di hadapan Hakim Datuk Azman Abdullah selepas peguam Datuk Seri M. Ramachelvam yang mewakilinya memintanya berbuat demikian.

Muhammad Afif Najmudin berkata pada 22 Mei 2017, kira-kira pukul 4.30 pagi, dia menghampiri Zulfarhan dan mendapati keadaannya ketika itu berpeluh dan tiada kesan kecederaan selepas tertuduh kedua, Muhammad Azamuddin Mad Sofi menggunakan seterika wap ke atas mangsa.

“Kemudian ketika Zulfarhan disoal mengenai kes kecurian, keadaan menjadi tegang serta kecoh dan seseorang menyerahkan seterika wap kepada saya dan saya secara spontan guna seterika itu kepada Zulfarhan di bahagian pahanya sebanyak dua kali tetapi tidak sampai sesaat, ” katanya semasa pemeriksaan utama oleh Ramachelvam pada prosiding membela diri dalam kes pembunuhan Zulfarhan.

Ditanya Ramachelvam bagaimana reaksi Zulfarhan ketika tertuduh menekap seterika wap itu di paha mangsa, Muhammad Afif Najmudin menjawab: “Zulfarhan tarik kaki dia dan dia seolah-olah mengerekot serta meninggikan suara.

“Selepas guna seterika wap, saya letak (seterika) atas meja dan tidak buat apa-apa lagi dan kemudian balik ke bilik saya di 3-3, blok penginapan asrama Jebat, UPNM sebelum waktu Subuh,” katanya.

Tertuduh itu berkata dia mengetahui terdapat kecederaan pada Zulfarhan akibat kejadian itu apabila dimaklumkan oleh rakan-rakannya pada 26 Mei 2017, yang mana pada masa itu waktu cuti.

Muhammad Afif Najmudin berkata dia bersama tertuduh pertama, Muhammad Akmal Zuhairi Azmal, tertuduh keenam Abdoul Hakeem Mohd Ali, saksi ke-12 Muhammad Sufi Mohd Mustapha membawa Zulfarhan ke Klinik As-Salam di Bangi menaiki kereta tertuduh ke-16 Muhammad Hasif Ismail pada 27 Mei 2017, 12 tengah hari.

“Setelah selesai rawatan di klinik, saya minta Muhammad Hasif menghantar saya ke Terminal Bas Selatan untuk saya pulang ke rumah saya di Negeri Sembilan,” katanya.

Tertuduh berkata selain sama kadet dan kelas asasi di UPNM, hubungannya dengan Zulfarhan baik dan tiada kebencian serta dendam terhadap mangsa.

“Saya langsung tiada niat untuk mencederakan dan menyebabkan kematian ke atas Zulfarhan. Saya tidak tahu kegunaan seterika wap akan menyebabkan kecederaan pada Zulfarhan ketika itu,” katanya.

Semasa disoal balas Timbalan Pendakwa Raya Julia Ibrahim adakah seterika wap itu bersentuhan dengan kulit Zulfarhan kerana ketika itu mangsa hanya memakai “boxer” (seluar dalam longgar) tertuduh menjawab:” Betul Yang Arif”.

Ditanya perkataan yang disebut Zulfarhan semasa dia meninggikan suaranya, Muhammad Afif Najmudin berkata: “jangan”.

“Zulfarhan tidak lari dan dia duduk sahaja di lantai,” jawab Muhammad Afif Najmudin apabila ditanya Hakim Azman adakah mangsa lari semasa dia ditekap seterika wap.

Hakim Azman: Seterika itu ada keluar asap?

Muhammad Afif Najmudin : Ada Yang Arif, saya tahu dia (seterika) panas tapi tidak tahu panas yang macam mana.

Kepada soalan Hakim Azman sama ada tertuduh tahu secara logiknya asap yang keluar dari seterika wap sama seperti air yang mendidih, Muhammad Afif Najmudin menjawab “nak dikatakan keluar wap, tahap (suhu) paling rendah pun keluar wap juga, jadi saya tak pasti.”

Pada 31 Julai lepas, Mahkamah Tinggi di sini memerintahkan 18 pelajar UPNM membela diri terhadap pertuduhan membunuh, bersubahat membunuh dan mencederakan Zulfarhan.

Lima tertuduh iaitu Muhammad Akmal, Muhammad Azamuddin, Muhammad Najib Mohd Razi, Muhammad Afif dan Mohamad Shobirin Sabri menghadapi pertuduhan membunuh, manakala Abdoul Hakeem Mohd Ali didakwa atas pertuduhan bersubahat membunuh Zulfarhan.

Kesalahan itu didakwa dilakukan di bilik 04-10, blok penginapan asrama Jebat, UPNM antara 4.45 pagi dan 5.45 pagi, 22 Mei 2017 mengikut Seksyen 302 Kanun Keseksaan, manakala Abdoul Hakeem dituduh mengikut Seksyen 109 kanun sama yang memperuntukkan hukuman mati mandatori, jika sabit kesalahan.

Mereka bersama 12 lagi tertuduh iaitu Mohd Hafiz Fauzan Ismail, Mohamad Lukhmanul Hakim Mohd Zain, Ahmad Shafwan Berdal, Muhammad Amirul Asraff Mala, Luqman Hakim Shamsuri, Muhammad Sufi Mohd Mustapha, Noriznan Izzairi Noor Azhar, Muhamad Ashraf Abdullah, Muhammad Danial Firdaus Azmir, Muhammad Hasif Ismail, Muhammad Adib Iman Fuad Adi Sany dan Mohamad Syazwan Musa juga diperintah membela diri atas pertuduhan mencederakan mangsa.

Kesemua tertuduh didakwa dengan sengaja menyebabkan cedera terhadap mangsa bagi maksud hendak memerasnya, untuk mendapatkan pengakuan mencuri komputer riba, mengikut Seksyen 330 Kanun Keseksaan dibaca bersama Seksyen 34 kanun sama, yang membawa hukuman penjara maksimum tujuh tahun dan denda.

Perbuatan itu didakwa dilakukan di dalam bilik 03-05, blok penginapan asrama Jebat, universiti tersebut, Kem Perdana, Sungai Besi antara 2.30 pagi dan 5.30 pagi, 21 Mei 2017.

Perbicaraan di hadapan Hakim Azman bersambung esok. — BERNAMA


LELAKI LEMAS, KERETA TERBALIK DALAM PARIT

SABAK BERNAM: Seorang lelaki lemas akibat terperangkap dalam kereta dipandunya yang terjatuh ke dalam parit selepas berlanggar dengan sebuah kereta, di jalan Sabak Bernam menghala ke Sungai Besar, petang tadi.

Pengarah Jabatan Bomba dan Penyelamat Malaysia (JBPM) Datuk Norazam Khamis berkata, kejadian melibatkan mangsa maut berusia 30-an yang memandu Proton Preve dan Proton Saga yang dinaiki pasangan suami isteri berusia 30-an

Katanya, kejadian berlaku selepas Proton Preve tersebut melanggar bahagian belakang kereta Proton Saga sebelum kedua-dua kenderaan jatuh ke dalam parit.

“Akibat kemalangan tersebut, Proton Saga tersebut telah terbalik di dalam parit dengan kedalaman tiga kaki.

“Kesemua mangsa telah dikeluarkan oleh orang awam sebelum k bomba tiba di lokasi kejadian,” katanya dalam satu kenyataan, hari ini.

Norazam berkata, pegawai Kementerian Kesihatan (KKM) mengesahkan pemandu Proton Preve tersebut meninggal dunia dan mayat mangsa telah diserahkan kepada polis bagi tindakan lanjut.

Sementara itu, kedua-dua mangsa yang menaiki Proton Saga tidak mengalami sebarang kecederaan dan telah dihantar ke Hospital Sabak Bernam.–AlHijrah Online


DASAR BERI MANFAAT PADA RAKYAT AKAN DITERUSKAN – MOHD NA’IM

PUTRAJAYA: Dasar berkaitan agama Islam yang dibuat oleh pentadbiran sebelum ini dan memberi manfaat kepada umat Islam akan dipertahan serta diteruskan, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Mohd Na’im berkata ia termasuk meneruskan agenda pembentangan Rang Undang-Undang Mahkamah Syariah (Bidang Kuasa Jenayah) atau Rang Undang-Undang 355 sebagaimana dirangka sebelum ini.

“Saya tengok dalam konteks (Rang Undang-undang 355), ia sebahagian usaha memartabatkan (Islam), maknanya secara keseluruhan ia usaha ke arah tingkat kuasa Mahkamah Syariah.

“Saya nak tekan di sini, apa sahaja dasar sebelum ini yang memberi maanfaat kepada Islam dan rakyat, kita akan pertahan dan teruskan, inilah matlamat (untuk) menjadi manusia terbaik yang memberikan manfaat kepada Islam dan rakyat keseluruhan,” katanya selepas Program Sesi Ramah Mesra Sempena Jualan Murah Rakyat Penjawat Awam, di sini hari ini.

Ditanya adakah Rang Undang-Undang 355 akan dibentangkan dalam sesi Parlimen akan datang, beliau berkata perkara itu perlu dibincangkan dalam Mesyuarat Kabinet terlebih dahulu.

Media sebelum ini melaporkan, bekas Menteri di Jabatan Perdana Menteri (Hal Ehwal Agama) Datuk Idris Ahmad berkata kertas cadangan rang undang-undang itu sudah berada di peringkat Pejabat Peguam Negara, namun tidak sempat dibentangkan berikutan Parlimen dibubarkan pada 10 Okt lepas.

Dalam perkembangan lain, ketika ditanya sama ada akan berlaku pertukaran jawatan pimpinan tertinggi di peringkat agensi bawah kementeriannya seperti di Yayasan Dakwah Islamiah Malaysia (YADIM), beliau berkata perkara itu masih lagi dalam pertimbangannya. — AlHijrah Online


TH: Hibah 2018 pada kadar 1.25%

PUTRAJAYA, 5 April – Penantian 9.3 juta pendeposit Tabung
Haji (TH) berakhir apabila Lembaga Tabung Haji mengumumkan agihan hibah atau
bonus bagi tahun kewangan 2018 pada kadar 1.25 peratus, kepada semua
pendeposit.

Kadar jumlah tersebut bagaimanapun lebih rendah berbanding
tahun 2017, iaitu 6.25 peratus.

Agihan hibah yang membabitkan jumlah sebanyak RM913 juta.

Menteri di Jabatan Perdana Menteri, Datuk Seri Mujahid Yusof
membuat pengumuman itu selepas mempengerusikan Majlis Taklimat Prestasi Lembaga
Tabung Haji dan Pengumuman Hibah bagi tahun 2018 sebentar tadi.

Turut hadir, Timbalan Menteri, Fuziah Salleh dan Pengerusi
Tabung Haji, Tan Sri Md Nor Yusof serta Ketua Pegawai Eksekutif Tabung Haji,
Datuk Seri Zukri Samat.

Mengikut rekod TH, 2012 merupakan tahun tertinggi pemberian hibah TH iaitu 6.5 peratus disusuli 2014 (6.25 peratus dan penambahan 2 peratus hibah haji); 2013 (6 peratus dan penambahan 2 peratus hibah haji); 2015 (5 peratus dan penambahan 3 peratus hibah haji); 2016 (4.25 peratus dan penambahan 1.5 peratus hibah haji) dan 2017 (4.5 peratus dan penambahan 1.75 peratus hibah haji). – Sinar Harian


MYAQSA LENGKAPKAN LAPORAN HERET ISRAEL KE MAHKAMAH

PUTRAJAYA : Laporan lengkap untuk mengheret Israel ke mahkamah kerana meroboh dan memaksa penduduk Palestin berpindah dari kediaman mereka akan diserahkan kepada Pejabat Pendakwa Raya Mahkamah Jenayah Antarabangsa (ICC), The Hague, Belanda.

Ketua Delegasi Undang-Undang Yayasan MyAqsa, Lukman Sheriff Alias berkata, laporan tersebut akan diserahkan pada akhir tahun ini.

“MyAqsa sedang menyiapkan laporan tersebut dan akan menyerahkannya pada akhir tahun ini,” katanya.

Menurutnya, prosiding pendakwaan terhadap Israel dijangka dilakukan pada pertengahan tahun hadapan.

“Ini kerana pihak pendakwa raya memerlukan tempoh untuk menyiasat dan memanggil saksi sebelum proses pendakwaan dilakukan,” katanya.

Beliau berkata, MyAqsa berkeyakinan, dengan bukti-bukti yang dikumpul dan diperolehi pihaknya, ICC tidak mempunyai pilihan lain selain mendakwa Israel dengan kadar segera.

“Kami telah ke Tebing Barat pada awal bulan ini untuk bertemu secara terus dengan mangsa bagi mengumpul dan mengambil keterangan secara langsung mengenai aktiviti Jenayah Terhadap Kemanusiaan yang dilakukan rejim Israel terhadap mereka,” katanya.

Lukman berkata, jenayah dilakukan rejim Israel itu merupakan salah satu jenayah yang diperuntukkan di dalam Statut Rom, ICC.

“Pada masa sama, Israel telah melanggar Resolusi 2334 apabila mereka secara berterusan membina penempatan baharu untuk kaum Yahudi di tanah milik rakyat Palestin.

“Sedangkan menurut Resolusi 2334 yang diluluskan oleh Majlis Keselamatan PBB pada tahun 2016, Israel telah diminta untuk menghentikan serta merta kesemua aktiviti penempatan baru untuk penduduk Yahudi di bumi Palestin,” katanya pada sidang media berhubung misi khas tersebut di pejabatnya, di sini hari ini. — SINAR HARIAN


‘TAU TAU DAH RAYA’, ‘RAYA,RAYA JUGA’, HIBURAN ISLAMIK PENUH PENGAJARAN

KUALA LUMPUR: Bertujuan mencari keseimbangan dalam penghasilan kandungan yang mampu mencuit hati penonton sambil menyampaikan dakwah yang penuh pengajaran, dua program hiburan Islamik diterbitkan TV AlHijrah sempena Hari Raya Aidilfitri tahun ini.

Dua program hiburan Islamik berkonsepkan sitkom itu ialah ‘Tau Tau Dah Raya’ dan ‘Raya,Raya Juga’.

‘Tau Tau Dah Raya’ yang akan bersiaran pada malam raya iaitu 12 Mei 2021, jam 10.00 malam akan menampilkan barisan pelakon antaranya Bell Ngasri, Fadzli Aziz, Zaiton Khalid, dan Man Raja Lawak.

Program itu akan turut mengundang Ustaz Tarmizi Abdul Rahman, Firdaus Wong, Ustaz Luqmanul Hakim Hanafi dan Farahanim Razak yang akan memberi keseimbangan antara hiburan dan dakwah.

Penerbit ‘Tau Tau Dah Raya’, Syafinah Othman berkata mesej yang ingin disampaikan dalam program tersebut ialah mengenai sambutan Hari Raya norma baharu yang juga menyentuh tentang adab, akhlak dan hukum bersalaman antara mahram.

Katanya program itu akan menceritakan mengenai kisah seorang atok yang memerlihara dua orang cucu menerima kunjungan daripada jiran-jiran ketika Hari Raya.

“Ini merupakan pendekatan terbaik dalam menyampaikan dakwah secara santai, kempen Raya norma baharu dan julung kalinya sitkom bual bicara Islamik diterbitkan.

“Permintaan terhadap kandungan hiburan itu tinggi. TV AlHijrah yakin dengan mesej dakwah yang baik disulam bersama hiburan mendidik ia mampu memberi manfaat kepada penonton,” katanya.

‘Raya,Raya Juga’ pula akan bersiaran pada Hari Raya pertama iaitu 13 Mei 2021 jam 9.00 malam.

Sitkom ini akan menampilkan pendakwah dan pelakon antaranya Ustaz Syamsul Debat, Eby Yus dan Ustaz Haslin.

Program hiburan Islamik tersebut akan menceritakan mengenai amalan salah yang perlu diperbetulkan.

Penerbit ‘Raya,Raya Juga’ Wan Hussain Ismail berkata programnya itu berkisahkan seorang bapa yang agak pelupa, meninggalkan rumah anaknya dan tinggal bersama individu lain untuk menyambut Hari Raya.

“Saya berharap agar rancangan ini mendapat perhatian dan sambutan penonton sedia ada serta mampu untuk menarik penonton baharu TV AlHijrah.

“Semoga usaha ini akan dapat memberi manfaat kepada penonton sebagai panduan dalam kehidupan seharian,” katanya. — AlHijrah Online


Najib buat troll kerana rakyat

CAMERON HIGHLANDS – Bekas Perdana Menteri, Datuk Seri Najib Tun Razak
menyifatkan ‘troll’ yang dibuat sesuai dengan peranannya sebagai pembangkang
dan sebagai satu cara mengangkat isu rakyat.

Walau bagaimanapun semuanya “troll” tersebut berdasarkan fakta, jelas beliau lagi.

“Itu pendekatan saya. Saya tak buat fitnah atau reka-reka. Apa
yang saya buat itu saya sokong dengan fakta dan angka yang sebenar”.

Sebagai pembangkang beliau akui kini liputan media arus perdana
terbatas untuknya, menurut laporan Sinar Harian.

“Kadang-kadang dalam kereta saya dapat idea. Memang itu peranan
saya sebab jadi pembangkang ini, media arus perdana tak bagi tempat kepada
saya. Macam dulu kan.

“Bukan awak (wartawan) salah tapi apabila sampai Kuala Lumpur banyak
cerita itu kena cantas tapi saya gunakan online sebab itulah cara saya boleh
sampaikan mesej kepada rakyat,” katanya sewaktu sesi bersama pemberita di
Masjid Kg Raja hari ini.

Beliau juga menyatakan sikap beliau yang sentiasa berpegang pada
prinsip yang benar dan akan tetap menyatakan sesuatu yang pada pendapat beliau
benar untuk kebaikan rakyat walaupun tidak dipersetujui.

Namun katanya, sehingga kini masih banyak pertanyaan yang dibangkitkan
kepada menteri PH belum berjawab.


PENGANGGUR HINA ISLAM DIPENJARA ENAM BULAN, DENDA RM10,000

KOTA BHARU: Seorang penganggur dijatuhkan hukuman penjara enam bulan serta denda RM10,000 oleh Mahkamah Sesyen di sini hari ini, atas pertuduhan mengina agama Islam di Facebook pada 17 Julai lalu.

Hakim Mohd Zul Zakiqudin Zulkifli menjatuhkan hukuman selepas tertuduh Syaidinar Abu Bakar, 36, mengaku bersalah selepas pertuduhan dibacakan.

Menurut pertuduhan, tertuduh secara sedar dengan memuat naik rakaman video berdurasi 4 minit 13 saat yang jelik sifatnya dengan niat menghina Islam.

Kesalahan tersebut dilakukan di Lot 532A Kampung Bagan Chekok, Pulau Chondong, Machang pada 17 Julai lalu.

Tertuduh didakwa mengikut Seksyen 233(1)(A) Akta Komunikasi dan Multimedia 1988 dan boleh dihukum di bawah Seksyen 233(3) akta sama yang memperuntukkan hukuman denda tidak melebihi RM50,000 atau penjara tidak lebih setahun atau kedua-duanya.

Pendakwaan dikendalikan Timbalan Pendakwa Raya Wan Nurul Hanini Wan Ahmad Shukry, manakala tertuduh tidak diwakili peguam.

Terdahulu tertuduh memohon hukuman terhadapnya diringankan, namun Wan Nurul Hanini memohon hukuman setimpal dikenakan mengambil kira tertuduh menghina agama dan boleh mencetuskan ketidak amanan dalam masyarakat.

Pada masa yang sama ia boleh memberi pengajaran kepada tertuduh dan masyarakat supaya tidak memandang ringan isu seperti ini.

Mahkamah kemudiannya menjatuhi hukuman penjara enam bulan dan denda RM10,000, dan jika gagal bayar denda tertuduh akan dipenjara enam bulan lagi.

Difahamkan tertuduh gagal membayar denda.–AlHijrah Online


MULA DENGAN JUAL KEPADA RAKAN, KINI MEMPUNYAI 65 CAWANGAN JUALAN

KUALA LUMPUR: Tuah ayam nampak di kaki, tuah manusia siapa yang tahu.

Siapa sangka bermula dengan jualan kecil-kecilan kepada kenalan, Datuk Che Umar Yatim berjaya menjadikan Pasar Raya Borong Sakan jenama runcit terkenal di Malaysia dengan 65 cawangan di seluruh Malaysia.

Che Umar yang merupakan pengasas Pasar Raya Borong Sakan memulakan perniagaan menggunakan sebahagian gajinya sebagai kakitangan kerajaan sebelum membuka kedai pertama dan memilih untuk bersara awal bagi memberi tumpuan kepada perniagaan.

Kerja kerasnya membuahkan hasil, apabila perniagaannya berkembang maju dan menjadi pilihan rakyat Malaysia mendapatkan barangan seperti pakaian, peralatan bayi, kelengkapan rumah, serta keperluan umrah dan haji.

Seperti banyak perniagaan lain, Pasar Raya Borong Sakan turut berdepan cabaran antaranya keadaan ekonomi serta saingan perniagaan baru.

Bagi memastikan jenama itu kekal relevan, pihak pengurusan sentiasa bekerja keras memberikan perkhidmatan dan harga jualan terbaik, serta cepat menyesuaikan diri dengan permintaan semasa.

Pengiktirafan seperti Anugerah Jenama Utama oleh World Muslimpreneur menjadi galakan untuk jenama itu terus bekerja keras ke arah kejayaan.

Misi berterusan Pasar Raya Borong Sakan ialah untuk mengembangkan perniagaan dengan memberi tumpuan kepada produk muslim halal dan menyediakan pelanggan dengan barangan dan perkhidmatan berkualiti tinggi. – AlHijrah Online


SANUSI MENGHADAP SULTAN KEDAH MOHON PERKENAN TARIKH BUBAR DUN

ALOR SETAR: Menteri Besar Kedah Datuk Seri Muhammad Sanusi Md Nor menghadap Sultan Kedah Al-Aminul Karim Sultan Sallehuddin Sultan Badlishah pagi ini, bagi memohon perkenan baginda tarikh pembubaran Dewan Undangan Negeri (DUN).

Sesi menghadap itu diadakan di pejabat Tuanku Sultan Kedah di Wisma Darul Aman, di sini.

Terdahulu, Muhammad Sanusi dilihat tiba di Wisma Darul Aman pada 10.22 pagi.

Sultan Sallehuddin pula tiba 10.26 pagi dan sempat melambai kepada petugas media yang berkumpul di hadapan pintu pagar utama bangunan itu.

Difahamkan Muhammad Sanusi yang juga Pengerusi Perikatan Nasional (PN) Kedah akan mengadakan sidang media sebaik sahaja selesai menghadap Sultan Kedah.

Muhammad Sanusi sebelum ini dilaporkan, akan mencadangkan kepada baginda tarikh pembubaran pada 28 Jun untuk membolehkan Pilihan Raya Negeri (PRN) diadakan.

Persidangan DUN Kedah yang pertama adalah pada 3 Julai 2018, selepas Pilihan Raya Umum ke-14 (PRU14) pada 9 Mei 2018 dan mandat lima tahun sepatutnya berakhir pada 4 Julai ini.

Kedah memiliki 36 kerusi DUN yang menyaksikan PN diterajui Muhammad Sanusi ketika ini menguasai 20 kerusi (PAS-14, Bersatu-6) diikuti Pakatan Harapan (PH) yang memiliki 10 kerusi (PKR-5, Amanah-3, DAP-2), sementara Barisan Nasional dan Pejuang masing-masing dua kerusi.

Dua lagi kerusi kosong selepas ADUN Gurun dari PKR Datuk Johari Abdul memaklumkan beliau telah mengosongkan kerusinya pada 18 Dis tahun lepas selepas dilaporkan menjadi antara calon bagi jawatan Yang Dipertua Dewan Rakyat, sementara ADUN Belantek dari PAS Datuk Mohd Isa Shafie meninggal dunia, pada 14 Jun lalu.–AlHijrah Online


KORONAVIRUS: KADAR PESAKIT SEMBUH SELURUH DUNIA LEBIH TINGGI

PUTRAJAYA: Bilangan keseluruhan pesakit yang sembuh daripada jangkitan koronavirus lebih tinggi berbanding jumlah kematian direkodkan di peringkat global.

Menteri Kesihatan, Datuk Seri Dr Dzulkefly Ahmad menjelaskan berdasarkan dapatan Sistem Maklumat Geografi, Kementerian Kesihatan Malaysia mendapati 3,496 daripada 40,555 kes positif virus itu telah sembuh.

Beliau berkata, jumlah pesakit yang sembuh itu menyaksikan antaranya 3,468 kes di China, 10 kes di Thailand, dua kes di Singapura manakala tiga kes di Malaysia.

“Perkara ini perlu dilihat sebagai satu perkembangan positif bukan sahaja kepada Malaysia malah seluruh dunia.

“Ia satu berita baik bahawa jangkitan koronavirus tidak semestinya berakhir dengan kematian, kalau ada penyakit lain, kemungkinan kematian lebih besar,” katanya dalam temu bual eksklusif bersama Bernama, di pejabatnya di sini, semalam.

Untuk rekod, setakat 10 Februari, tiga kes pesakit koronavirus yang sembuh di Malaysia melibatkan warga China iaitu dua lelaki berusia 63 dan 40 tahun serta kanak-kanak perempuan berusia empat tahun.

Ditanya mengenai sama ada fenomena cuaca panas yang sedang melanda negara akan memburukkan penularan jangkitan koronavirus, Dzulkefly menjelaskan ia dijangka tidak memberi impak.

Sebaliknya, beliau menjangkakan keadaan itu dapat mengurangkan penularan kerana virus itu dilihat lebih aktif merebak dalam cuaca sejuk.

“Di China, virus ini merebak ketika musim sejuk dan kebanyakan virus melibatkan penyakit seperti radang paru-paru ini lebih suka (aktif) pada musim sejuk.

“Pada musim panas ini, kita jangka tidak beri kesan kerana virus mati dalam suhu tinggi (apabila virus berada di luar badan atau di atas permukaan sesuatu objek),” katanya. — BERNAMA


SULTAN JOHOR SEDIA LAKSANA TUGAS NEGARA

JOHOR BAHRU: Sultan Johor menzahirkan kesediaan baginda melaksanakan tugas untuk negara dan rakyat.

Sultan Ibrahim Almarhum Sultan Iskandar, yang mendahului senarai penggiliran menaiki takhta sebagai Yang di-Pertuan Agong, menzahirkan kesediaan memikul tanggungjawab itu.

“Ia bukan satu kenaikan pangkat. Ia adalah tanggungjawab yang saya sedia untuk laksanakan bagi pihak Raja-Raja Melayu,” titah baginda semasa wawancara eksklusif bersama Bernama yang diketuai Pengerusinya Datuk Seri Wong Chun Wai di kediaman peribadi baginda, di sini, baru-baru ini.

Sultan Ibrahim bertitah bahawa keutamaan baginda adalah menjaga kebajikan rakyat.

“Rakyat akan sentiasa didahulukan,” titah baginda.

Sultan Ibrahim enggan mengulas lanjut dan bertitah adalah lebih baik menunggu mesyuarat Majlis Raja-Raja selesai.

Raja-Raja Melayu dijangka memilih Yang di-Pertuan Agong ke-17 pada 27 Okt ini di bawah sistem pemilihan yang unik, namun berkemungkinan mengekalkan sistem penggiliran bagi memilih Yang di-Pertuan Agong baharu dalam kalangan sembilan Raja.

Pemerintahan lima tahun Yang di-Pertuan Agong ke-16, Al-Sultan Abdullah Ri’ayatuddin Al-Mustafa Billah Shah dari Pahang, dijadualkan berakhir pada penghujung Januari depan.

Sultan Ibrahim telah dimasyhurkan sebagai Sultan Johor pada 23 Januari 2010. — AlHijrah Online


UNICEF BANTU 40,000 KANAK-KANAK LUBNAN KETIKA EKONOMI MAKIN TERUK

BEIRUT: Tabung Kanak-Kanak Pertubuhan Bangsa-Bangsa Bersatu (UNICEF) mengumumkan semalam bahawa ia akan menawarkan bantuan kewangan kepada lebih 40,000 kanak-kanak di Lubnan bagi mengelakkan mereka hidup dalam keadaan ekonomi yang teruk, demikian menurut laporan National News Agency.

UNICEF berkata kerjasama dengan Kementerian Sosial, Program Makanan Dunia (WFP) dan Majlis Menteri-menteri bertujuan mencapai 15,000 keluarga paling terjejas dan menawarkan sokongan kewangan antara lebanese pound 160,000 (ASD105) kepada lebanese pound 640,000 (423 dolar).

“Kanak-kanak kini menjadi yang kelompok paling terjejas di tengah-tengah krisis ekonomi semasa di Lubnan,” kata Wakil UNICEF Lubnan, Yukie Mokuo dipetik Xinhuanet.

“Apabila harga naik dan rakyat kehilangan pekerjaan mereka, semua orang akan terjejas, terutamanya dalam kalangan masyarakat miskin. Ketika kami terus menyokong kerajaan untuk membangunkan Dasar Perlindungan Sosial Nasional, kami juga mahu bertindak pantas dan memberi sokongan segera, berdasarkan kemampuan kami, kepada isi rumah termiskin di negara ini, “katanya.

Sokongan tunai kepada isi rumah Lubnan ini adalah bantua tambahan selain program sedia UNICEF yang menyokong kanak-kanak Lubnan, Syria dan Palestin di seluruh negara melalui  perkhidmatan asas, termasuk pendidikan, bantuan sosial, perlindungan kanak-kanak, pembangunan belia, kesihatan dan pemakanan, air dan sanitasi. — Terjemahan AlHijrah Online


MUFTI PERLU TAMPIL JELASKAN ISU AGAMA, ELAK DIMANIPULASI POLITIK

KUALA LUMPUR: Mufti di negeri-negeri perlu tampil bagi menjelaskan isu-isu berkaitan agama bagi mengelak sesuatu perkara berkaitan agama Islam dimanipulasi pihak-pihak tertentu termasuk ahli politik.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata, peranan mufti sangat penting dalam memperjelaskan sesuatu hukum selain harus ke hadapan sebelum masyarakat menjadi keliru.

“Saya mengajak dan mengesyorkan mufti-mufti negeri memainkan peranan penting untuk ke hadapan, jika timbul persoalan berkenaan hukum, mereka perlu bantu menjelaskan atau memberi pencerahan.

“Bukan sahaja dalam kes tertentu, jika ia melibatkan hukum, mufti-mufti perlu mengeluarkan hukum untuk mengelakkan kecelaruan,” katanya semasa ditemui selepas Majlis Hi-Tea Semarak Budi Sepetang Berinfaq Bahagia ke Jannah, di sini hari ini.

Beliau mengulas tentang teguran Wan Salim terhadap ahli Parlimen Ipoh Timur Howard Lee Chuan How susulan dakwaan membuat tafsiran sendiri terhadap ayat al-Quran seperti tular videonya baru-baru ini.

Menurut laporan, Wan Salim menyifatkan tindakan mentafsir ayat al-Quran sewenang-wenangnya ibarat mempermainkan kalamullah dan tidak boleh diterima sama sekali.

Tegasnya, pelaku yang bertindak sedemikian juga boleh didakwa di mahkamah kerana kesalahan menghina agama Islam.

Naim mengulas lanjut, dalam isu tersebut, jika dilihat dalam perspektif politik ia akan menjadi bahan kepada orang politik.

Dalam pada itu, Naim melihat perkara tersebut boleh dikira menyentuh isu agama, bangsa dan institusi diraja atau 3R.

Bagaimanapun Naim gembira kerana ada dalam kalangan yang bukan Islam terutama ahli Parlimen mahu merujuk al-Quran dalam hujahnya.

Bagaimanapun, beliau berkata dalam konteks al-Quran, ia perlu mempunyai disiplin dan mufti-mufti perlu menerangkan serta tidak boleh mengeluarkan pandangan mengikut selera masing-masing.–AlHijrah Online


Yaman: Lebih 15 juta penduduk  kebuluran

SANA, 2 April – Lebih 15.9 juta rakyat Yaman bangun setiap
hari dalam keadaan lapar dan jumlah itu dijangka meningkat sehingga 20 juta
orang.

Menurut statistik Program Makanan Sedunia, hampir tiga juta
kanak-kanak dan wanita hamil atau menyusu mengalami kekurangan zat makanan,
termasuk 400,000 kanak-kanak di bawah lima tahun menderita akut kerana kurang
zat makanan.

Pemilik kedai sayuran Mohammed al-Hobayashi turut terkesan
dan mengalami kerugian apabila orang ramai tidak mampu membeli di kedainya.

“Ramai orang tidak mampu membeli walaupun sekilo tomato.
Harga barangan terlalu tinggi disebabkan kos pengangkutan antara bandar yang
tinggi,” katanya.

Sementara itu, penduduk Maeen al-Arasi memberitahu kebanyakan
jirannya tidur dalam keadaan lapar dan hanya mampu makan sekali sehari.

“Sebelum perang tercetus, keadaan kami baik. Tetapi selepas
empat tahun situasi kemanusiaan dan ekonomi semakin meruncing, harga makanan
naik tiga kali ganda. Jiran saya hanya mampu sekali sahaja,” luahnya.

Perang saudara yang kini masuk tahun kelima juga merupakan
punca utama keruntuhan ekonomi yang sekali gus menyebabkan kebuluran
besar-besaran di negara itu.

Sinar Harian memetik laporan Xianhua menyebutkan pegawai
Kementerian Industri dan Perdagangan, Bassam al-Gharbani berkata, peratusan
import menurun kurang daripada separuh pada tahun lalu atau 60 peratus lebih
rendah berbanding tahun sebelum perang.


PARLIMEN BARAM: TETAP MENGUNDI WALAUPUN DILANDA BANJIR

KUCHING: Proses pengundian bagi Pilihan Raya Umum ke-15 (PRU-15) di kawasan dilanda banjir di Parlimen Baram berjalan mengikut jadual walaupun beberapa pusat mengundi terpaksa dipindahkan selepas dinaiki air.

Pesuruhjaya Polis Sarawak Datuk Mohamad Azman Ahmad Sapri berkata Ketua Polis Daerah Marudi DSP Mohd Ruslan Mat Kib yang bertanggung jawab untuk kawasan Baram melaporkan, polis berkolaborasi dengan pihak Suruhanjaya Pilihan Raya (SPR) bagi memastikan proses pengundian PRU15 di bahagian itu berjalan lancar.

“Sehingga kini saya tidak menerima sebarang (laporan) permasalahan (namun), kita akan sentiasa kemas kini (perkembangan terkini). Nanti petang kita akan keluarkan (kenyataan) selepas proses pengundian tutup (selesai),” katanya kepada media semasa meninjau proses pengundian di Sekolah Kebangsaan Merpati Jepang di sini hari ini.

Semalam, media tempatan melaporkan Suruhanjaya Pilihan Raya (SPR) akan membuat keputusan sama ada pengundian di Parlimen Baram diteruskan hari ini atau ditangguhkan selepas cuaca buruk menghalang usaha menghantar petugas pilihan raya ke 24 daripada 194 pusat mengundi di kawasan parlimen itu.

Sementara itu di MIRI, Ahli Dewan Undangan Negeri (ADUN) Telang Usan Dennis Ngau ketika dihubungi Bernama berkata pusat-pusat pengundian PRU-15 di sekitar kawasan itu telah dibuka bagi membolehkan proses pengundian bagi Parlimen Baram berjalan seperti dirancang.

“Pengundian berjalan seperti biasa di kawasan saya, saya tidak pasti bagi kawasan lain di Baram bagaimana (keadaannya),” katanya ketika dihubungi Bernama pagi ini.

Sementara itu, Ketua Pemuda Parti Demokratik Progresif (PDP) David Yeo yang berada di kawasan Long Lama ketika dihubungi turut mengesahkan proses pengundian di kawasan berkenaan sedang berjalan seperti biasa.

Parlimen Baram menyaksikan pertandingan antara penyandang Datuk Anyi Ngau yang mewakili GPS, Roland Engan daripada Pakatan Harapan dan Wilfred Entika Rebai iaitu calon bebas.

Sementara itu Mohamad Azman berkata polis telah mengeluarkan 3,108 permit sepanjang tempoh kempen PRU-15, yang berakhir sebelum tengah malam tadi.

“Sebanyak 72 laporan polis dan 25 kertas siasatan telah dibuka dengan lapan tangkapan dibuat atas pelbagai kesalahan pilihan raya dan tangkapan ini tidak melibatkan mana-mana calon,” katanya.–AlHijrah Online


NASI AYAM CLAYPOT: HATI-HATI PILIH RESTORAN, PASTIKAN ADA LOGO HALAL – MOHD NA’IM

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menasihati umat Islam agar berhati-hati dan memastikan bahawa restoran yang dikunjungi mempunyai status halal daripada Jabatan Kemajuan Islam Malaysia (JAKIM).

Beliau berkata ini penting kerana benda yang dimakan akan menjadi darah daging.

“Saya menasihati seluruh masyarakat Islam agar berhati-hati bila kita ke restoran dan tempat makan, sebagai orang Islam kita digalakkan tengok ada logo halal atau tidak,” katanya kepada pemberita pada Majlis Pelancaran TH Khairat di Menara Tabung Haji di sini hari ini.

Mohd Na’im berkata demikian ketika diminta mengulas video tular baru-baru ini berhubung status halal sebuah premis nasi ayam claypot di Seri Petaling yang menggunakan wain beras dalam masakan.

“Saya ulangi apa yang JAKIM sebut bahawa pemilik restoran tersebut bukan pemilik sijil halal Malaysia yang dikeluarkan oleh badan autoriti,” katanya.

Beliau berkata JAKIM mempunyai cara untuk mengenal pasti sama ada sesebuah restoran memiliki sijil halal atau sebaliknya.

Katanya umat Islam digalak melayari portal rasmi Halal Malaysia di halal.gov.my atau memuat turun aplikasi Verify Halal bagi membolehkan mereka mengetahui sama ada pemilik sesebuah restoran mempunyai sijil halal atau tidak. — AlHijrah Online


JPN PERAK SIASAT DAKWAAN GURU BELUM DIVAKSIN DIASINGKAN DALAM STOR

IPOH: Jabatan Pendidikan Negeri (JPN) Perak menjalankan siasatan terperinci berhubung dakwaan seorang guru diasingkan di dalam stor oleh pihak pengurusan sekolah kerana belum menerima vaksin COVID-19.

Exco Pendidikan Negeri, Pengajian Tinggi dan Sumber Manusia Ahmad Saidi Mohamad Daud berkata, laporan penuh berhubung siasatan tersebut akan dimaklumkan kepada Kementerian Pendidikan Malaysia (KPM) dalam masa terdekat.

“Kerajaan negeri memandang serius dakwaan tersebut kerana ia melibatkan pelbagai aspek terutama kesihatan dan kebajikan para guru serta pelajar.

“Saya yakin sebarang tindakan yang dibuat pihak sekolah terbabit adalah bagi memastikan semua pihak sama ada guru, pelajar dan ibu bapa berada dalam keadaan sihat serta bebas daripada wabak,” katanya.

Semalam, tular sebuah video memaparkan seorang lelaki yang mendakwa dirinya sebagai guru telah diasingkan oleh pihak sekolah dalam sebuah bilik stor kerana tidak menerima suntikan vaksin COVID-19.

Dalam video tersebut, individu tersebut telah diasingkan pihak sekolah dan ditempatkan di stor Pendidikan Jasmani, namun ditukarkan ke stor tukang cuci atas alasan ia merupakan kawasan laluan dan mempunyai banyak peralatan sukan.—AlHijrah Online


DUA INDIVIDU ROSAKKAN KOLAM DEEPAVALI DIREMAN TIGA HARI

KLANG: Dua kakitangan sebuah hospital swasta direman tiga hari bagi membantu siasatan berhubung tindakan merosakkan hiasan lantai tradisional atau kolam sempena Deepavali di pekarangan sebuah hospital swasta, di sini, baru-baru ini.

Ketua Polis Daerah Klang Utara, Asisten Komisioner S Vijaya Rao, berkata kedua-dua suspek berusia 20 dan 30-an itu ditahan kira-kira jam 11 malam kelmarin, selepas hadir memberikan keterangan di Ibu Pejabat Polis Daerah (IPD) Klang Utara.

“Kedua-dua suspek itu masing-masing individu yang berjalan dengan kasut atas kolam Deepavali dan yang menjadi perakam.

“Mereka kini direman tiga hari bermula hari ini dan kes disiasat mengikut Seksyen 298A Kanun Keseksaan,” katanya dalam satu kenyataan, hari ini.

Vijaya Rao berkata, siasatan lanjut masih lagi dijalankan bagi mengenal pasti motif kejadian.

Kes diklasifikasikan mengikut Seksyen 298A Kanun Keseksaan atas kesalahan menimbulkan suasana ketidakharmonian dengan menghina agama dan boleh dikenakan hukuman penjara minimum dua tahun dan maksimum lima tahun.

Sebelum ini tular dalam laman sosial tindakan seorang lelaki merosakkan hiasan lantai tradisional sempena perayaan Deepavali yang dipanggil kolam, menggunakan kaki dikecam orang ramai. –AlHijrah Online


500 PELAJAR TAHFIZ DI PERLIS AKAN DIDEDAH DENGAN PROGRAM TVET

ARAU: Sejumlah 500 pelajar tahfiz dari 23 sekolah bakal didedahkan dengan Program Latihan Teknikal dan Vokasional (TVET) sebagai kemahiran tambahan.

Pengerusi Pertubuhan Penggerak Huffaz Berkemahiran Selangor (Penggerak Huffaz) Datuk Ahmad Tajudin Jab berkata inisiatif bersama Persatuan Institusi Tahfiz Al-Quran (PINTA Perlis) itu dijangka memberi manfaat kepada pelajar yang sedang mengikuti program tahfiz di negeri tersebut.

“Pelajar akan diberikan latihan oleh Institut Latihan Kemahiran Awam dan beberapa Institut Latihan Kemahiran Swasta,” katanya kepada Bernama di sini hari ini.

Beliau berkata 16 program TVET akan dilaksana di Perlis antaranya kemahiran kimpalan, jahitan, mengecat kenderaan, masakan timur dan barat serta asas solekan manakala tempoh kursus asas itu ialah antara dua hingga lima hari dan pelajar boleh mengikuti kursus lanjutan jika berminat.

“Kursus asas ini adalah sebagai pendedahan awal kepada pelajar tahfiz untuk memilih bidang kemahiran vokasional yang mereka minati,” katanya.

Terdahulu, Penggerak Huffaz yang diwakili Ahmad Tajudin memeterai perjanjian persefahaman dengan PINTA Perlis yang diwakili Pengerusinya, Muhd Inzaar Haqieqie Ismail. –AlHijrah Online


PELAJAR DAKWA GURU GALAK PERBUATAN ROGOL

SHAH ALAM: Seorang guru mata pelajaran Pendidikan Jasmani di sebuah sekolah di Selangor didakwa bergurau keterlaluan kerana seperti menggalakkan pelajarnya melakukan perbuatan rogol.

Katanya, pada mulanya ia berjalan lancar dan mereka berbincang mengenai kesedaran gangguan seksual serta cara-cara menjaga diri ketika menghadapi gangguan tersebut.

“Perlahan-lahan gurauan itu menjadi semakin pelik dan lucah. Kemudian, guru itu bercakap mengenai terdapat pelbagai undang-undang yang melindungi kanak-kanak bawah umur daripada penderaan dan gangguan seksual.

“Guru itu kemudian berkata, jika pelajar-pelajar nak rogol, janganlah rogol yang bawah 18 tahun, rogol yang 18 tahun ke atas sebab banyak undang-undang untuk bawah umur,” katanya.

Menurutnya, semua pelajar perempuan tidak memberikan reaksi terhadap gurauan itu dan mendiamkan diri namun ia disambut dengan gelak ketawa pelajar lelaki.

“Pelajar lelaki dekat belakang ketawa seperti perkara itu lucu untuk bergurau tentang merogol seseorang, sedangkan gurauan itu tidak kelakar dan menimbulkan trauma serta takut kepada kami (pelajar perempuan).

“Cikgu itu pun ada sebut sekiranya lelaki dirogol, dia orang tidak akan laporkan kerana mereka berasa ‘sedap’, seperti mereka mahu perkara ini berlaku pada diri mereka,” ujarnya.

Bagaimanapun katanya, dia telah memaklumkan gurauan yang dilakukan oleh guru tersebut kepada guru kaunseling di sekolahnya, namun tidak mendapat keputusan atau tindakan yang boleh dilakukan.

“Cikgu kaunseling kata, perkara tersebut biasa bagi guru lelaki bersembang dengan pelajar lelaki, tetapi bagi pelajar perempuan, perkara itu emosi bagi kami (pelajar perempuan).

“Kata guru kaunseling itu juga, silibus yang diajarkan oleh cikgu itu silibus baharu jadi pendekatan yang digunakan berbeza dan cikgu tersebut kurang mahir,” katanya.

Sehubungan itu, pelajar itu berharap dengan penyebaran video tersebut dapat memberi kesedaran bahawa gurauan berbentuk lucah itu bukan perkara biasa dan perlu untuk diambil tindakan yang tegas.—AlHijrah Online / Sinar Harian


COVID-19: CECAH 869 KES, PALING TINGGI UNTUK KES HARIAN

PUTRAJAYA: Kes baharu COVID-19 melonjak tinggi hari ini dengan 869 kes direkodkan sekaligus menjadi kes harian paling tinggi pernah dicatatkan di Malaysia.

Pertambahan kes baharu itu menjadikan jumlah kes keseluruhan meningkat kepada 19,627.

Empat kematian direkodkan hari menjadikan jumlah keseluruhan kematian sebanyak 180 kes.

Ketua Pengarah Kesihatan Tan Sri Dr Noor Hisham Abdullah memaklumkan, semua kes baharu hari ini merupakan penularan dalam negara melibatkan 745 warganegara dan 124 bukan warganegara.

Sabah masih mencatat jangkitan baharu tertinggi iaitu 451 kes, manakala Pulau Pinang 189 kes, dan Selangor 159 kes.

Dr Noor Hisham juga menyatakan terdapat lima kluster baharu hari ini iaitu Kluster Teduh (Sabah), Kluster Menara, Kluster Keladi (dua-dua di Selangor), Kluster Sentral (Kuala Lumpur) dan Kluster Bah Bemban (Terengganu).–AlHijrah Online


DANA ARMADA: SYED SADDIQ DIPENJARA TUJUH TAHUN, DENDA RM10 JUTA, DUA SEBATAN

KUALA LUMPUR: Mahkamah Tinggi di sini hari ini menjatuhkan hukuman penjara tujuh tahun dan dua sebatan serta denda RM10 juta ke atas Ahli Parlimen Muar Syed Saddiq Syed Abdul Rahman selepas beliau didapati bersalah atas empat pertuduhan berkaitan dana Angkatan Bersatu Anak Muda (Armada).

Hakim Datuk Azhar Abdul Hamid menjatuhkan hukuman penjara tiga tahun dan satu sebatan bagi kesalahan bersubahat melakukan pecah amanah, dua tahun penjara dan satu sebatan bagi pertuduhan salah guna harta manakala bagi dua kesalahan pengubahan wang haram masing-masing dipenjara dua tahun dan denda RM5 juta.

Jika gagal membayar denda, Syed Saddiq, 30, boleh dipenjara empat tahun.

Hakim Azhar memerintahkan hukuman penjara bagi pertuduhan bersubahat melakukan pecah amanah dan kesalahan salah guna harta berjalan berasingan manakala hukuman pertuduhan pengubahan wang haram berjalan serentak.

Beliau memerintahkan hukuman penjara bermula hari ini namun membenarkan permohonan Syed Saddiq untuk penangguhan pelaksanaan hukuman sementara rayuan terhadap keputusan itu difailkan di Mahkamah Rayuan.

“Mahkamah mengekalkan syarat jaminan sedia ada,” kata hakim.

Sebelum ini, bekas Ketua Armada itu dibenarkan diikat jamin RM330,000 bagi kesemua pertuduhan serta diperintahkan menyerahkan pasport kepada mahkamah sehingga kes selesai dan melaporkan diri di pejabat Suruhanjaya Pencegahan Rasuah Malaysia (SPRM) berhampiran, sebulan sekali.

Semasa mensabitkan Syed Saddiq atas semua pertuduhan itu, Hakim Azhar berkata mahkamah telah memberikan pertimbangan pada tahap maksimum terhadap keseluruhan keterangan, sebagaimana yang dikehendaki oleh undang-undang setelah mendengar keterangan 29 saksi pendakwaan dan tertuduh sendiri yang memberi keterangan bersumpah dan empat saksi pembelaan.

Terdahulu, peguam Gobind Singh Deo, mewakili Syed Saddiq memohon agar mahkamah membenarkan penangguhan pelaksanaan hukuman penjara dan denda sementara rayuan difailkan di Mahkamah Rayuan.

“Pihak kami memohon supaya mahkamah mengekalkan syarat jaminan sedia ada,” katanya.

Bagaimanapun, Timbalan Pendakwa Raya Mohd ‘Afif Ali membantah permohonan itu atas alasan tiada keadaan khas yang membolehkan penangguhan.

Terdahulu, dalam rayuan bagi hukuman ringan, seorang lagi peguam Syed Saddiq, Haijan Omar, berkata anak guamnya akur dengan keputusan mahkamah yang mendapatinya bersalah dan memohon mahkamah menjatuhkan hukuman minimum.

“Anak guam saya belum berkahwin merupakan anak bongsu dari empat beradik dan perlu juga menjaga ibu dan bapanya, masing-masing berusia 62 dan 66 tahun yang juga pesara kerajaan.

“Ibu bapa tertuduh turut hadir ke mahkamah hari ini. Bapanya baru sahaja menjalani pembedahan katarak manakala ibunya menghidap kanser payudara,” katanya.

Peguam itu berkata mahkamah juga perlu mempertimbangkan jasa anak guamnya yang sebelum ini merupakan bekas Menteri Belia dan Sukan pada 2018 hingga 2020.

“Ketika beliau dilantik menjadi menteri, beliau dikenali di persada antarabangsa sebagai seorang menteri yang paling muda di Asia. Semasa berkhidmat, beliau diberi tugas untuk mengetuai pindaan Perlembagaan bersejarah di negara iaitu Undi18, yang membuka jalan kepada lebih tiga juta pemuda dan pemudi untuk mengundi bermula dari Pilihan Raya Umum ke-15.

“Antara sumbangan penting beliau ialah menaikkan elaun ‘internship’ (latihan amali) dari RM300 ke RM900 selain melonjak nama Malaysia dalam bidang e-sport. Sebagai Ahli Parlimen Muar, beliau juga telah melancarkan beberapa usaha untuk mendapatkan dana bagi menyumbang komputer riba dan tablet kepada beribu-ribu pelajar tidak berkemampuan di kawasan Parlimennya.

“Tertuduh juga tidak mempunyai rekod lampau dan saya dengan rendah diri mohon mahkamah mengenakan hukuman penjara atau denda sahaja,” kata peguam itu.

Gobind pula memohon mahkamah mempertimbangkan pembelaan tertuduh dan keterangan saksi pembelaan yang menunjukkan wang dalam kes anak guamnya itu digunakan untuk membantu orang ramai ketika pandemik COVID-19 dan juga kebajikan lain.

“Keterangan saksi pembelaan menunjukkan tertuduh tidak menggunakan wang itu untuk tujuan peribadi,” katanya.

Sementara itu, Timbalan Pendakwa Raya Datuk Wan Shaharuddin Wan Ladin memohon mahkamah menjatuhkan hukuman penjara antara setahun hingga empat tahun bagi setiap pertuduhan dengan hukuman berjalan secara berasingan.

“Bagi kesalahan bersubahat melakukan pecah amanah, pendakwaan mencadangkan denda RM2 juta dengan tiga hingga lima sebatan, salah guna harta denda maksimum RM500,00 dengan lima sebatan manakala dua kesalahan pengubahan wang haram, masing-masing didenda RM2 juta,” katanya.

Wan Shaharuddin berkata mahkamah perlu mengambil kira faktor kepentingan awam kerana banyak kes membabitkan ahli politik yang dituduh di mahkamah dan masyarakat mahu hukuman berbentuk pencegahan dijatuhkan kepada pesalah.

“Tidak kira seseorang itu berumur 30 atau 50 tahun, namun jika diberi amanah jangan khianatinya. Oleh itu, mahkamah perlu memberi hukuman berbentuk pencegahan agar ahli Parlimen lain yang ingin melakukan kesalahan sebegini akan berfikir dua tiga kali.

“Tertuduh juga tidak boleh sewenang-wenangnya menggunakan wang yang ada dalam akaun (Armada),” katanya.

Pasukan pendakwaan turut dibantu Timbalan Pendakwa Raya Noor Syafina Mohd Radzuan, Muhammad Asraf Mohamed Tahir dan Mohd Shahrom Idris manakala peguam Datuk S.Ambiga dan Lim Wei Jiet juga mewakili Syed Saddiq. —AlHijrah Online


IMUNISASI TAMBAHAN UNTUK KANAK-KANAK BAWAH LIMA TAHUN DI SABAH

KUALA LUMPUR: Semua kanak-kanak berumur bawah lima tahun di Sabah akan diberi imunisasi tambahan yang akan dibuat secara berperingkat bagi memastikan penularan virus polio dapat dihentikan.

“Perancangan rapi sedang dibuat dan pemberian imunisasi tambahan itu akan dijalankan secepat mungkin,” kata Ketua Pengarah Kesihatan Datuk Dr Noor Hisham Abdullah dalam kenyataan di sini hari ini.

Beliau berkata pada masa ini aktiviti pemberian imunisasi untuk kanak-kanak yang tercicir imunisasi di kawasan tempat tinggal kes dan kawasan berhampiran telah dilaksanakan bagi memastikan liputan imunisasi polio ditingkatkan.

Sehingga 14 Dis, 2019, seramai 59 kanak-kanak berumur dua bulan hingga 15 tahun di kawasan yang tercicir imunisasi itu telah diberikan vaksin polio. Kesemua mereka ini adalah kanak-kanak bukan warganegara, katanya.

Pada 8 Dis lepas, media melaporkan seorang bayi lelaki berusia tiga bulan dari Tuaran, Sabah dijangkiti virus polio, iaitu kes pertama selepas 27 tahun Malaysia bebas daripada penyakit itu.

Dr Noor Hisham berkata penyakit berjangkit seperti polio tidak mengenali sempadan dan cara terbaik untuk mencegahnya ialah melalui imunisasi.

“Oleh itu, ibu bapa diseru untuk memastikan anak yang tercicir imunisasi dibawa ke Klinik Kesihatan yang berhampiran. Penjadualan semula imunisasi bagi kanak-kanak cicir imunisasi akan dibuat mengikut kesesuaian,” katanya.

Beliau berkata Kementerian Kesihatan juga terus berhubung dengan pihak Pertubuhan Kesihatan Sedunia (WHO) bagi mendapatkan maklumat terkini situasi polio secara global dan sedang memperhalusi kerjasama dengan pihak United Nations Children’s Fund (UNICEF) bagi mendapatkan bekalan vaksin pada kos yang rendah (disubsidi oleh UNICEF) untuk program imunisasi bukan warganegara di Sabah.

Pemberian vaksinasi itu akan dilaksanakan melalui pertubuhan bukan kerajaan (NGO) yang terpilih, katanya.

Beliau berkata aktiviti pengesanan kes-kes Acute Flaccid Paralysis (AFP) yang menunjukkan gejala seakan-akan poliomyelitis (iaitu proksi kepada penyakit poliomyelitis) di kawasan sekitar tempat tinggal bayi berkenaan kini diperluaskan ke kawasan berhampiran dan kawasan berisiko.

Seramai 1,553 orang telah diperiksa, dan tiada yang bergejala AFP dikesan, katanya sambil memberitahu bahawa pengambilan sampel najis daripada 20 orang kontak rapat bayi itu telah dijalankan untuk ujian makmal dan sedang menunggu keputusan. — BERNAMA


LEBIH 800 MAUT GEMPA BUMI DI MAGHRIBI

[TERKINI] MARRAKESH: Sekurang-kurangnya 820 orang maut dalam kejadian gempa bumi yang melanda Maghribi, pada lewat Jumaat, kata Kementerian Dalam Negeri.

Setakat yang dilaporkan, 672 orang lagi cedera termasuk 205 masih dalam keadaan kritikal.

Gempa bumi yang berlaku berhampiran kawasan tumpuan pelancong itu dilaporkan berukuran 7.0 pada skala Ritcher.—AlHijrah Online

MENYUSUL LANJUT


RUU UNTUK MELINDUNGI AKIDAH, BUKAN ISU PERKAUMAN

KUALA LUMPUR: Penggubalan Rang Undang-Undang (RUU) Kawalan dan Sekatan Pengembangan Agama Bukan Islam seharusnya diberi sokongan dan tidak dijadikan sebagai agenda politik untuk menyerang mana-mana pihak.

Pengerusi Lajnah Undang-Undang & Hak Asasi Manusia (LUHAM) Pas Pusat, Wan Rohimi Wan Daud berkata, RUU tersebut bertujuan menyelamatkan akidah umat Islam daripada menyeleweng dan tiada kaitan dengan isu perkauman.

“Dalam perlembagaan kita sudah memberi recognition kepada Islam sebagai agama rasmi dengan memberi perlindungan. Agama lain tidak boleh berdakwah atau mempengaruhi orang Islam murtad dan keluar daripada ajaran Islam,“ katanya.

Jelasnya lagi, negeri pertama yang memperkenan Enakmen Kawalan dan Sekatan Pengembangan Agama Bukan Islam ialah Terengganu, diikuti Kelantan, Selangor, Kedah, Melaka, Pahang, Johor, Perlis, Negeri Sembilan dan Perak.

Manakala empat negeri belum menggubal enakmen sekatan penyebaran agama atau ajaran bukan Islam kepada orang Islam ialah Wilayah Persekutuan, Pulau Pinang, Sabah dan Sarawak.

“Jangan polemikkan isu yang diperuntukkan oleh perlembagaan. Sepatutnya semua pemimpin Islam dan Melayu jadikan ini sebagai agenda.

“Ini untuk melindungi akidah. Kita sepatutnya menjunjung agenda untuk menyelamatkan akidah ummah. Sebab itu semua negeri ada (enakmen). Empat negeri lain mungkin ada kekangan,” jelasnya lagi.

Sementara itu katanya, semua parti politik digesa supaya bekerjasama dengan kerajaan dalam usaha memartabatkan undang-undang syariah di negara.

Ini kerana usaha memerkasa perundangan syariah memakan masa yang lama lebih-lebih lagi ketika negara masih berdepan pandemik COVID-19.—AlHijrah Online / Abdul Hakim


PRU-15: TUN M ANTARA 369 CALON PARLIMEN HILANG WANG DEPOSIT

KUALA LUMPUR: Tun Dr Mahathir Mohamad menjadi antara 369 calon kerusi Parlimen yang hilang wang deposit selepas memperoleh undi kurang satu per lapan daripada jumlah keseluruhan undi yang dikira dalam Pilihan Raya Umum ke-15 (PRU15).

Beliau yang bertanding di Langkawi atas tiket Pejuang gagal mempertahankan kerusi tersebut untuk penggal kedua apabila hanya memperoleh sebanyak 4,566 undi daripada keseluruhan 48,123 undi dalam pertandingan melibatkan lima penjuru.

Selain Dr Mahathir yang juga Pengerusi Penaja Gerakan Tanah Air (GTA), antara pemimpin kanan Pejuang turut hilang wang pertaruhan adalah anak beliau, Datuk Seri Mukhriz Mahathir gagal mempertahankan kerusi Parlimen Jerlun selepas tewas kepada calon Perikatan Nasional (PN) Dr Abd Ghani Ahmad manakala Timbalan Pengerusi GTA Datuk Marzuki Yahya gagal merampas kerusi Sungai Petani daripada Pakatan Harapan (PH).

Pilihan raya paling getir ini juga turut menyaksikan beberapa ‘nama besar’ lain kehilangan wang deposit mereka antaranya bekas Menteri Perusahaan Perladangan dan Komoditi Datuk Zuraida Kamaruddin apabila hanya meraih 4,589 undi dan bekas Timbalan Menteri Komunikasi dan Multimedia Datuk Zahidi Zainul Abidin (1,939 undi).

Selain nama besar pemimpin dan parti, antara calon selebriti dan aktivis sosial hilang wang pertaruhan adalah pengarah filem Ahmad Idham Ahmad Nadzri yang bertanding di Parlimen Port Dickson mewakili GTA dan calon Bebas Abdul Rani Kulup Abdullah.

Sementara itu, jumlah calon paling banyak kehilangan wang deposit dalam satu kawasan Parlimen adalah kerusi tumpuan di Parlimen Batu apabila  lapan daripada 10 calon bertanding hilang wang pertaruhan.

Mereka adalah calon Bebas Siti Zabedah Kasim, Nur Fathiah Syazwana Shaharuddin atau juga dikenali Cleopatra, Chua Tian Chang (Tian Chua), Too Cheng Huat;  Wan Azliana Wan Adnan (Pejuang),  Naganathan Pillai (Warisan),  Mohd Zulkifli Abdul Fattah (Parti Rakyat Malaysia) dan Datuk A. Kohilan Pillay (Barisan Nasional).

PRU kali ini juga menyaksikan calon PH Gobind Singh Deo memperoleh jumlah undi tertinggi 142,875 untuk kerusi Parlimen Damansara mengalahkan dua pencabar yang kesemuanya kehilangan wang pertaruhan.

Sementara calon Gabungan Parti Sarawak (GPS)  Roy Angau Anak Gingkoi menang dengan majoriti terkecil hanya 100 undi apabila mendapat 6,644 undi dalam pertarungan empat penjuru menyaksikan seorang calon hilang deposit.

Bagaimanapun, 369 calon ini tidak melibatkan dua kerusi iaitu Kota Marudu, Sabah yang tidak dapat diumumkan kerana masalah cuaca manakala Baram, Sarawak disebabkan proses pengundian di 11 pusat mengundi digantung ekoran keadaan cuaca tidak baik.

Sementara itu, Dewan Undangan Negeri (DUN) menyaksikan sebanyak 129 daripada 441 calon yang bertanding dalam tiga  pilihan raya negeri iaitu Pahang, Perlis dan Perak hilang wang deposit.

Bagi membolehkan mereka bertanding, calon perlu mempertaruhkan wang deposit sebanyak RM10,000 bagi kerusi Parlimen dan RM5,000 bagi kerusi Dewan Undangan Negeri (DUN). —AlHijrah Online


POLIS BURU REMAJA PEREMPUAN BERGADUH

KOTA BHARU: Polis sedang mengesan remaja perempuan yang terlibat dalam pergaduhan dipercayai di Tanah Merah, Kelantan.

Video pergaduhan remaja terbabit tular di media sosial sejak semalam.

Ketua Polis Daerah Tanah Merah, Deputi Superintendan Zainuddin Md Yusuf berkata, setakat ini pihaknya belum menerima laporan berhubung kejadian berkenaan, namun dimaklumkan kejadian itu berlaku di Tanah Merah.

“Pihak polis masih belum menerima apa-apa laporan termasuk daripada pelaku mahupun mangsa yang dipukul.

“Mangsa juga belum dikenal pasti dan kita sedang berusaha mengesan mereka yang terlibat. Jika benar berlaku di Tanah Merah, kita akan buat laporan maklumat awal dan jalankan siasatan macam biasa walaupun tiada laporan diterima,” katanya memetik Sinar Harian.

Menurut pihak polis identiti mangsa belum dikenalpasti dan polis sedang giat mengesan semua individu yang terlibat.

Video berdurasi 30 saat itu memaparkan mangsa ditolak dan dipukul berkali-kali oleh sekurang-kurangnya dua remaja wanita lain.

Dalam video terbabit, mangsa dilihat tidak melawan. — AlHijrah Online

KREDIT: SINAR HARIAN


POLIS TERIMA DUA LAPORAN KES AMANG SEKSUAL LIBATKAN PENCERAMAH BEBAS

SEREMBAN: Polis Negeri Sembilan mengesahkan menerima dua laporan berhubung dakwaan kes amang seksual fizikal membabitkan seorang penceramah bebas.

Ketua Polis Negeri Sembilan Datuk Ruslan Khalid berkata laporan dibuat dua mangsa yang berusia dalam lingkungan 17 tahun pada bulan ini di Seremban.

“Pada masa ini, siasatan selari dijalankan bersama Ibu Pejabat Kontinjen (IPK) Selangor. Polis sedang melengkapkan siasatan dan perkembangannya akan dirujuk ke Bukit Aman, untuk dikemukakan ke pejabat Timbalan Pendakwa Raya,” katanya dalam kenyataan hari ini.

Beliau berkata kes disiasat di bawah Seksyen 14(a) Akta Kesalahan Seksual Terhadap Kanak-Kanak 2017.

Justeru, Ruslan berkata orang ramai diminta tidak membuat sebarang spekulasi yang boleh menjejaskan siasatan dan mendatangkan fitnah kepada mana-mana pihak serta menimbukan kegusaran kepada masyarakat.

Terdahulu, Ketua Polis Selangor Datuk Arjunaidi Mohamed memaklumkan, pihaknya menerima empat laporan berkaitan kes itu pada 30 Ogos lepas iaitu dua di Ibu Pejabat Polis Daerah (IPD) Klang Selatan, serta masing-masing satu di IPD Shah Alam dan IPD Kajang.

Hasil siasatan mendapati penceramah berusia 40-an itu, mengenali empat mangsa berumur lingkungan 17 hingga 18 tahun menerusi program motivasi di sekolah sekitar Selangor.

Susulan itu, lelaki terbabit ditahan pada 4 petang pada Khamis dan kemudian direman selama enam hari sehingga 14 Sept ini bagi membantu siasatan.–AlHijrah Online


POLIS BURU LELAKI INTAI WANITA DI TANDAS STESEN MINYAK

IPOH: Polis sedang giat mengesan seorang lelaki yang didakwa mengintai seorang wanita di tandas sebuah stesen minyak di Tapah semalam, seperti yang tular menerusi laman sosial.

Ketua Polis Perak Datuk Seri Mohd Yusri Hassan Basri berkata pihaknya menerima laporan daripada wanita berusia 33 tahun yang menyedari telah diintai oleh seseorang melalui ruang atas tandas dalam kejadian pada 4.50 petang.

“Rakaman kamera litar tertutup mendapati lelaki yang belum dikenal pasti bangsanya dalam keadaan mencurigakan telah masuk ke dalam tandas wanita dan kemudian beredar menaiki kereta Toyota Avanza berwarna perak.

“Hasil semakan nombor pendaftaran kereta yang dinaiki suspek didaftarkan atas nama seorang lelaki yang beralamat di Pusing, Perak.

“Usaha mengesan suspek dibuat berdasarkan kepada nombor kenderaan yang digunakan,” katanya dalam kenyataan hari ini.

Mohd Yusri berkata kes disiasat di bawah Seksyen 509 Kanun Keseksaan (perbuatan mengaibkan kehormatan seseorang) yang boleh dihukum penjara sehingga lima tahun atau denda atau kedua-duanya sekali.

Semalam, video berdurasi 41 saat itu tular setelah dikongsi oleh seorang pengguna Facebook dalam kumpulan Tapah Club menunjukkan seorang lelaki berbaju putih memasuki tandas wanita setelah seorang wanita memasukinya.–AlHijrah Online


HELIKOPTER BOMBA TERHEMPAS, TUJUH SELAMAT

SUBANG JAYA: Sebuah helikopter jenis Leonardo S.p.A AW189 dengan nombor pendaftaran 9M-BOF terhempas di kawasan apron UniKL MIAT Hangar dekat Lapangan Terbang Sultan Abdul Aziz Shah, di sini, hari ini.

Ketua Pegawai Eksekutif Pihak Berkuasa Penerbangan Awam Malaysia (CAAM) Kapten Norazman Mahmud berkata, helikopter yang dikendalikan oleh Jabatan Bomba dan Penyelamat Malaysia (JBPM) itu sedang menjalani ujian penerbangan.

“Menara kawalan trafik udara Subang menerima laporan kemalangan pada 11.52 pagi dan Perkhidmatan Bomba dan Menyelamat Lapangan Terbang (AFRS) bertindak segera terhadap insiden terbabit.

“Terdapat tujuh penumpang termasuk juruterbang dalam helikopter terbabit dan kesemuanya dilaporkan berada dalam keadaan stabil,” katanya dalam satu kenyataan hari ini.

Siasatan lanjut akan dilaksanakan oleh Biro Siasatan Kemalangan Udara (BSKU) Kementerian Pengangkutan mengikut Bahagian XXVI Peraturan-peraturan Penerbangan Awam 2016, katanya.—AlHijrah Online


TH TERUS KOMITED LAKSANA PERANAN

LEMBAGA Tabung Haji (TH) yang berpengalaman menguruskan lebih sejuta jemaah haji sejak penubuhannya 56 tahun lalu terus komited melaksanakan peranannya meskipun berdepan cabaran berbeza setiap tahun.

Pengurus Besar Kanan, Jabatan Haji TH, Datuk Seri Syed Saleh Syed Abdul Rahman Mufadhal berkata, situasi yang dialami jemaah dan para petugas tidak sama setiap musim haji menjadikannya sebagai antara cabaran terbesar dalam aspek operasi pengurusan haji itu sendiri.

Menurutnya, faktor latar belakang jemaah yang pelbagai memerlukan TH lebih cekap mengendalikan pengurusan apatah lagi beroperasi di negara luar.

“Daripada 30,200 jemaah setiap tahun, kira-kira 40 peratus berusia 60 tahun ke atas. Malah tahun ini ada jemaah kita yang berusia lebih 100 tahun. Golongan warga emas ini ada yang baru pertama kali ke luar negara, ada yang buta huruf termasuk mengalami masalah kesihatan dan sebagainya.

“Hanya lapan petugas mengendalikan 3,100 jemaah bagi satu-satu maktab. TH berdepan kekangan kerana visa petugas yang terhad. Jadi walaupun tidak cukup petugas berbanding dengan pelbagai perkhidmatan yang disediakan, TH tetap memberi perkhidmatan dan layanan terbaik,” katanya di sini baru-baru ini.

Beliau berkata, pengalaman dan cabaran berbeza yang dilalui setiap tahun memandu TH untuk meningkatkan mutu perkhidmatan haji berdasarkan prosedur operasi di bawah pensijilan Sistem Pengurusan Kualiti ISO.

“Secara keseluruhan 60 peratus daripada petugas haji adalah terdiri daripada mereka yang berpengalaman manakala 40 peratus lagi adalah baru dan gerak kerja para petugas akan berpandukan ISO yang ditetapkan,” katanya.

Katanya, 25 prosedur induk digariskan meliputi pengurusan Operasi Haji di tanah air dan di Tanah Suci.

“Persiapan yang penting di tanah air termasuk menyediakan kursus-kursus asas, intensif dan Perdana Haji yang dilengkapkan dengan buku-buku panduan dan sesi praktikal supaya jemaah lebih bersedia dan mendapat gambaran jelas untuk melakukan ibadah haji.

“Setiap kali selepas tamat musim haji juga kita akan laksanakan post-mortem untuk kita kenal pasti penambahbaikan yang boleh diambil tindakan.

Syed Saleh berkata, empat perkara dalam aspek kemampuan itu adalah keselamatan dan kesihatan diri, cukup kewangan dan dalam kuota iaitu terpilih menunaikan haji.

Katanya, jemaah perlu memastikan mereka cukup syarat dan memenuhi keperluan khususnya melibatkan kesihatan dan kewangan.

“TH akan menyediakan keperluan jemaah dari segi penginapan, pengangkutan, makan minum, perubatan dan kebajikan dengan memastikan persediaan mengikut spesifikasi yang sepatutnya.

“Daripada aspek kesihatan, setiap tahun seramai kira-kira 260 petugas kesihatan termasuk 60 pakar dan doktor perubatan akan turut serta termasuk 20 ambulans disediakan,” katanya.

Menurutnya, turut disediakan ialah kemudahan klinik dengan pasukan perubatan yang beroperasi di setiap hotel jemaah dan ada hospital di Madinah dan Makkah dengan sejumlah 277 katil pesakit.

“Nisbah semua kemudahan perubatan yang disediakan ini dengan jumlah jemaah haji Malaysia adalah jauh lebih besar jika dibandingkan dengan negara-negara lain.

“Kita juga sediakan pembimbing di hospital bagi memastikan ibadat jemaah terjaga walaupun dalam keadaan sakit,” katanya.

Syed Saleh berkata, selain petugas kesihatan, terdapat kira-kira 360 petugas TH yang menjaga kebajikan jemaah di Tanah Suci dengan dibantu hampir 300 petugas ambilan tempatan.

Sementara itu, katanya, seramai 1,000 petugas termasuk kakitangan daripada pelbagai agensi berkhidmat sepanjang musim haji di tanah air.

Kejayaan pengurusan TH dalam mengendalikan jemaah haji terbukti apabila TH mendapat pengiktirafan dan kepujian daripada kerajaan Arab Saudi sendiri ketika pertemuan antara pemimpin dua negara.

Syed Saleh berkata, penubuhan TH sendiri telah menjadi satu kejayaan besar kerana model agensi seperti TH tiada di negara lain sekali gus membezakan pengurusan haji Malaysia dengan negara luar.

“Di negara lain, pengurusan haji berada bawah kementerian agama berbanding di negara kita ada TH yang diberi tanggungjawab sepenuhnya menjaga urusan haji negara. Dengan aktiviti tabungan untuk bakal jemaah menyimpan wang mereka, ini juga dapat menggembleng kewangan umat Islam dan menjana pendapatan bagi menampung sebahagian operasi haji.

“Dalam bulan ini sahaja ada empat negara yang datang untuk mempelajari model pengurusan TH, begitu juga sebaliknya,” kata beliau.

Setiap tahun TH membelanjakan lebih RM300 juta bagi membiayai sebahagian kos langsung operasi haji melalui Bantuan Haji dan tambahan kira-kira RM70 juta bagi kos operasi tidak langsung demi kebajikan jemaah. — SINAR HARIAN


KOMUNITI ‘GENG 5AM’ BANTU PEJUANG TAHAJUD KONSISTEN BANGUN PAGI

KUALA LUMPUR: Geng 5AM yang diasaskan Khairi Aizat Hasan, 35, sejak 2021 bertujuan untuk mengumpulkan para pejuang tahajud dan menjadikan ibadah itu lebih menyeronokkan untuk dilakukan setiap hari.

Katanya, ramai umat Islam terutama golongan muda mahu melakukan tahajud namun sukar untuk konsisten disebabkan cabaran bangun pagi selain kurang semangat apabila melakukannya sendirian.

Atas perkara itu, Khairi menggerakkan usaha mewujudkan komuniti Geng 5AM yang mengumpulkan para pejuang tahajud dengan melakukan aktiviti dakwah melalui dalam talian.

“Selepas melakukan solat sunat tahajud, Geng 5AM ini akan berkumpul dalam panggilan video untuk kita mendengar perkongsian ilmu dari individu-individu yang kami jemput ataupun dari peserta sendiri.

“Di Malaysia ini ramai sebenarnya yang suka untuk bangun pagi dan mengerjakan tahajud, cuma kadang-kadang bila tiada rakan semangat dia kurang sikit.

“Bila ada komuniti seperti ini dengan aktiviti-aktiviti yang kita anjurkan dia ada semangat tambahan dan ibarat satu vitamin di pagi hari mendengar perkongsian dalam panggilan video,” katanya.

Khairi juga berkongsi, perubahan dalam bentuk rezeki yang dirasainya melalui ibadah tahajud yang kerap dilakukan.

Oleh itu beliau mengajak orang ramai untuk kerap melakukan ibadah tahajud dan boleh juga menyertai Geng 5AM yang bergerak aktif di laman Facebook untuk meraih manfaat dari ilmu-ilmu yang dikongsikan ahli komuniti.

Sementara itu Pengasas Bersama 5AM, Madiha Hasan, 29, berkata komuniti itu mendapat sambutan generasi muda yang menggemari perkongsian ilmu secara santai.Menurutnya selain panggilan video, Geng 5AM turut menyediakan ‘podcast’ membincangkan pelbagai ilmu tasawuf dan rohani di platform Telegram dan Spotify.

“Anak muda mereka sukakan perkongsian ilmu secara santai. Jadi untuk memastikan mereka minat terhadap ilmu-ilmu berkaitan agama kita perlu menggunakan cara mereka minati dan memanfaatkan penggunaan media sosial,” katanya.

Setakat ini Geng 5AM mempunyai kira-kira 17,000 pengikut di Facebook dan panggilan video Komuniti Pejuang Tahajud dibuat di platform Zoom setiap hari dari 4.30 pagi hingga 5.30 pagi. – AlHijrah Online


THAILAND BATALKAN VISA KETIBAAN 18 NEGARA BENDUNG COVID-19

BANGKOK: Thailand hari ini membatalkan pengeluaran visa ketibaan kepada 18 negara dan pengecualian visa untuk tiga negara lain bagi membendung penularan wabak koronavirus, kata menteri dalam negerinya.

Sebelum ini, warganegara daripada 18 negara terbabit boleh menggunakan passport atau dokumen perjalanan untuk memohon visa ketibaan atau VOA di kaunter Imigresen Thailand.

Negara terbabit, termasuk Bulgaria, Bhutan, China (termasuk Taiwan), Cyprus, Ethiopia, Fiji, Georgia, India, Kazakhstan, Malta, Mexico, Nauru, Papua New Guinea, Romania, Rusia, Arab Saudi, Uzbekistan dan Vanuatu.

Pengecualian visa bagi Korea Selatan, Itali dan Hong Kong pula
dibatalkan, kata menteri terbabit. — Reuters


VARIAN BAHARU COVID-19 IHU DIKENAL PASTI DI PERANCIS

PERANCIS: Saintis di Perancis menemui varian baharu COVID-19, iaitu B.1.640.2 atau IHU.

Varian tersebut direkodkan selepas 12 orang yang mempunyai sejarah perjalanan ke Cameroon, Afrika Barat, disahkan positif COVID-19.

Varian itu juga dikatakan mempunyai 46 mutasi dan dilaporkan lebih mudah dijangkiti berbanding varian Omicron.

Walaupun varian Omicron merupakan varian dominon setakat ini, namun ancaman varian terbaharu itu mula merebak dengan pantas. — AlHijrah Online


MAYAT LELAKI TANPA IDENTITI DITEMUKAN DALAM LONGKANG

SEREMBAN: Mayat seorang lelaki tanpa identiti ditemukan dalam longkang di tepi jalan besar Jalan Tok Ungku bersebelahan dengan Sekolah Menengah Kebangsaan Bukit Mewah, Rahang, dekat sini, semalam.

Ketua Polis Daerah Seremban ACP Nanda Maarof berkata lelaki yang dipercayai telah meninggal dunia empat hari lalu, ditemukan oleh seorang individu yang pada ketika itu sedang dalam perjalanan ke tempat kerja di Wisma Nadaraja, pada pukul 7.12 malam tadi.

“Saksi tersebut terhidu bau busuk dari arah longkang dan menjumpai mayat lelaki sebelum menghubungi talian 999 untuk bantuan. Mayat itu ditemui di dalam longkang yang berkeluasan dua kaki lebar (0.6 meter) dan kedalaman lebih kurang empat kaki (1.2 meter).

“Mangsa memakai baju berkolar dan ‘vest’ bertulisan ‘security’. Lelaki itu juga ditemui dalam keadaan tidak berseluar serta tidak berselipar atau kasut. Tiada sebarang dokumen diri ditemui pada mayat tersebut,” katanya dalam kenyataan di sini, hari ini.

Beliau berkata hasil siasatan awal forensik Ibu Pejabat Polis Kontijen (IPK) Negeri Sembilan tidak dapat memastikan punca kematian lelaki itu, kerana keadaannya yang telah membengkak dan berkulat dan unit K9 juga tidak menemukan sebarang bahan bukti semasa pengesanan dilakukan sekitar kawasan tersebut.

Nanda berkata punca kematian akan diketahui selepas bedah siasat dilakukan oleh Hospital Tuanku Ja’afar dan setakat ini kes diklasifikan sebagai mati mengejut.


USTAZ SEGERA: JEJAS INSTITUSI ILMU ISLAM?

Oleh Namanzee Harris

Kenapa kita perlu perdebatkan isu ini di TV?

Saya faham keresahan rakan-rakan yang terlibat dalam program dakwah realiti di TV. Saya faham kerana saya sendiri terlibat secara langsung untuk dua daripada tiga program utama dakwah realiti itu.

Di sebalik keluh resah itu, keresahan sebenar adalah kepada impak negatif pandangan umum masyarakat kepada rakan-rakan dakwah realiti, jika dilihat kepada persepsi kurang enak dan tidak elok kebelakangan ini terhadap mereka dan program itu sendiri.

Impak negatifnya adalah dalam skala lebih besar jika tidak dibincangkan di medium seperti ini walau ianya hasil daripada sebilangan kecil bekas peserta program dakwah realiti.

InsyaAllah, panel analisis Ustaz Zulkefli Hamat Full, bekas murabbi program dakwah realiti yang pastinya akan membicarakan tentang peranan medium popular seperti televisyen yang perlu terlibat sama dalam dakwah di peringkat media yang tentunya akan memperkasakan dakwah.

Asas perbincangan akan terarah kepada peranan sebenar pendakwah, terutama pendakwah yang dilahirkan daripada program realiti dan perlunya ditekankan konsep ‘dakwah first, popular second’.

Juga kepada perbincangan tentang perlunya format dan modul dakwah realiti diperkemaskan, diskusi tentang tatacara pemilihan peserta pendakwah serta keterlibatan agensi agama sebagai pengawal selia modul seperti JAWI sebagai salah satu agensi agama yang memberi tauliah.

Jika kita tidak membincangkan isu ini dalam TV, medium yang sama mengetengahkan dakwah realiti ini, saya risau hakisan terhadap kredibiliti rakan-rakan bekas peserta dakwah realiti akan terpalit dan terus berlaku  hanya disebabkan sebilangan yang kecil.

Apa yang lebih merisaukan, syarikat-syarikat media TV dan penaja juga barangkali tidak berani lagi untuk bersama dalam menerbitkan program dakwah realiti lagi kerana persepsi negatif dalam kalangan masyarakat jika tidak kita hadapi secara tuntas dan terbuka.

Adakah nanti media program realiti hanya terarah kepada program berbentuk hiburan? Itu kesannya jika tidak kita bincangkan dan perdebatkan sekarang.

Semoga usaha dakwah akan terus kekal dan mekar di saluran-saluran TV dan radio kita.

Catatan ini adalah sempena program Analisis di TV AlHijrah esok (25 Disember 2019) jam 9 malam di saluran 114 dengan tajuk yang sama.

Penulis adalah Ketua Pegawai Eksekutif AlHijrah Media Corporation.


KEBAKARAN: KEMATIAN WANITA OKU KERANA LEMAS TERHIDU ASAP

PONTIAN: Kematian wanita Orang Kurang Upaya (OKU) dalam kebakaran di sebuah rumah di Kampung Parit Haji Elias, Ayer Baloi di sini, semalam dipercayai akibat lemas terhidu asap.

Ketua Polis Daerah Pontian Supt Mohammad Shofee Tayib berkata kejadian itu dilaporkan kepada pihaknya pada 1.30 tengah hari dan mangsa yang berusia lingkungan 48 tahun turut didapati melecur di beberapa bahagian badan serta meninggal dunia di lokasi berkenaan.

“Pihak bomba memaklumkan kebakaran bermula dari bahagian dapur dan merebak ke depan rumah namun punca kejadian sedang disiasat oleh pihak forensik Balai Bomba dan Penyelamat (BBP) Pontian,” katanya dalam kenyataan, malam tadi.

Mohammad Shofee menasihatkan orang ramai yang mempunyai ahli keluarga OKU supaya tidak meninggalkan individu berkenaan bersendirian di rumah dan memaklumkan kepada jiran bagi penjagaan atau pemerhatian sementara sekiranya perlu.

Sementara itu, Ketua BBP Pontian Penolong Penguasa Bomba Azhar Abdul Jalil dalam kenyataan berasingan berkata pihaknya menerima panggilan kejadian pada 12.27 tengah hari, semalam.

Beliau berkata setibanya Pasukan Keluaran Operasi (PKO) di tempat kejadian, didapati berlaku kebakaran sebuah rumah satu tingkat jenis kekal yang mengakibatkan kemusnahan 70 peratus daripada keseluruhan bangunan.

“Terdapat seorang mangsa wanita OKU ditemukan rentung di ruangan bilik tidur. Mangsa diserahkan kepada pihak polis untuk tindakan lanjut,” katanya sambil menambah operasi pemadaman tamat pada 3.15 petang semalam.–AlHijrah Online


CEBISAN TULANG DIPERCAYAI MILIK MANGSA KEDUA RUNTUHAN KUARI DITEMUI

SIMPANG PULAI: Cebisan rangka kedua tulang manusia yang dipercayai milik mangsa kejadian runtuhan batu tapak kuari di Keramat Pulai, pada Mac lalu, ditemukan tengah hari tadi.

Penolong Pengarah Operasi Jabatan Bomba dan Penyelamat Malaysia (JBPM) Perak Muhamad Shahrizal Aris berkata, cebisan tulang tersebut ditemui pada jam 12 tengah hari berhampiran lokasi jengkaut kedua yang ditemui semalam.

“Selepas kita menjumpai jengkaut (semalam), proses pencarian terus dilakukan di lokasi tersebut dan kami menjumpai cebisan kain dan sedikit bau, dan kami mengenal pasti terdapat cebisan tulang,” katanya.

Kata Shahrizal, seramai 10 anggota termasuk seorang pegawai Balai Bomba dan Penyelamat (BBP) Simpang Pulai meneruskan kerja-kerja pencarian di lokasi runtuhan batu itu bermula jam 8 pagi.

Ujarnya, kerja-kerja pencarian diteruskan bersama pihak kuari selepas jengkaut kedua ditemui pada jam 5.01 petang semalam.

Sementara itu Ketua Polis Perak Datuk Mohd Yusri Hassan Basri berkata, usaha sedang giat dijalankan bagi mengeluarkan jengkaut kedua yang masih tertimbus di bawah timbunan batu akibat runtuhan kuari di lokasi berkenaan.

Mohd Yusri berkata, pasukan mencari dan menyelamat (SAR) diketuai Ketua Polis Daerah Ipoh yang dibantu anggota JBPM Perak serta Jabatan Mineral dan Geosains Perak berjaya menemui serpihan jengkaut yang disyaki dikendalikan oleh mangsa kedua.

Selepas enam bulan insiden runtuhan batu di tapak kuari itu berlaku, semalam pengusaha kuari menemui satu daripada dua bangkai jengkaut yang tertimbus sebelum melaporkannya kepada pihak berkuasa. Pasukan penyelamat kemudian menemui cebisan rangka dan tulang dipercayai manusia dan pakaian. Mohd Yusri berkata, cebisan tulang dan rangka manusia yang ditemukan itu telah dihantar ke Jabatan Forensik Hospital Raja Permaisuri Bainun (HRPB). Katanya, ia bagi membolehkan proses bedah siasat dan ujian asid deoksiribonukleik (DNA) dijalankan untuk pengesahan identiti mangsa.

Kejadian runtuhan batu di tapak kuari pada jam 9.15 pagi 8 Mac lalu mengakibatkan dua mangsa tertimbus iaitu Itam Lasoh, 43, dan Kheow Loo Siew soon, 49 tahun. Seorang lagi mangsa berusia 35 tahun yang mengalami patah tulang kaki dihantar ke HRPB untuk rawatan manakala rakannya berusia 38 tahun cedera ringan.—AlHijrah Online


LEBIH 50 PERATUS POPULASI MALAYSIA SUDAH DIVAKSIN

KUALA LUMPUR: Malaysia berjaya mencapai 50.1 peratus atau 16.34 juta populasi rakyat sudah menerima sekurang-kurangnya satu dos suntikan vaksin.

Menurut infografik yang dimuat naik Jawatankuasa Khas Jaminan Akses Bekalan Vaksin COVID-19 (JKJAV), sebanyak 29.1 peratus atau 9.51 juta populasi pula telah lengkap dua dos vaksin.

Bagi populasi dewasa di Malaysia, 69.8 peratus telah menerima satu dos vaksin manakala 40.7 peratus telah lengkap dua dos vaksin.

Semalam, sejumlah 497,352 dos telah diberikan yang terdiri daripada 227,506 dos pertama dan 269,846 dos kedua.

Selangor mencatatkan pemberian dos vaksin harian tertinggi dengan 108,815 dos, diikuti Johor 61,571 dos, Kuala Lumpur 56,582 dos dan Sabah 49,940 dos. – AlHijrah Online


TUJUH LELAKI DIDAKWA KHIANAT ROSAK, TERBALIKKAN KERETA

JOHOR BAHRU: Tujuh lelaki dihadapkan ke Mahkamah Majistret di sini, hari ini, atas pertuduhan melakukan khianat dengan merosakkan sebuah kereta di persimpangan sebuah stesen minyak di Kota Masai, Pasir Gudang, Khamis lalu.

Muhammad Adam Abd Rahim,18; Mohammad Hairul Hasraf Seeni Abdul Cader, 22; Morrison Malvin Anak Mada, 19; Shaikh Al Amin Idrus, 21; Nur Khairul Amal Abdul Harsir, 19; Daniel Haziq Syikhanna, 21; dan Romir Rahim, 41; mengaku bersalah selepas pertuduhan dibacakan secara serentak.

Mengikut pertuduhan, ketujuh-tujuh tertuduh secara bersama-sama didakwa melakukan perbuatan khianat itu dengan merosakkan kesemua cermin dan pintu kereta dengan cara menumbuk, menendang, menghentak dengan menggunakan topi keledar, membaling batu serta menterbalikkan kereta jenis perodua Myvi milik Tan Jing Hui, 21, sehingga menyebabkan kerugian dengan anggaran sebanyak RM15,000.

Majistret Hidayatul Syuhada Shamsudin menetapkan tarikh 18 Dis depan untuk sebutan semula bagi fakta kes dan untuk jatuh hukum.

Kesalahan itu didakwa dilakukan di persimpangan stesen minyak Petronas Kota Masai 2, Jalan Nenas Kota Masai di sini pada pukul 9.40 malam, 3 Nov.

Kesemua tertuduh didakwa melakukan kesalahan mengikut Seksyen 427 Kanun Keseksaan yang dibaca bersama-sama Seksyen 34 Kanun Keseksaan.

Jika sabit kesalahan, mereka boleh dikenakan hukuman penjara maksimum lima tahun atau denda atau kedua-duanya sekali.

Terdahulu, Timbalan Pendakwa Raya Nur Aqiilah Ahmad Rofai menawarkan jaminan RM10,000 dengan seorang penjamin setiap seorang beserta syarat tambahan iaitu tidak menganggu mangsa dan saksi serta perlu melapor diri ke balai polis berhampiran sebulan sekali.

Bagaimanapun, kesemua tertuduh yang tidak diwakili, memohon jaminan dikurangkan kerana empat dari mereka bekerja sebagai penghantar makanan, seorang pembaiki mesin basuh, seorang lagi sebagai peniaga topi manakala seorang lagi ialah pelajar.

Mahkamah kemudian membenarkan kesemua tertuduh diikat jamin sebanyak RM7,000 bersama seorang penjamin setiap seorang serta syarat tambahan tidak menganggu mangsa, saksi kes serta perlu melaporkan diri ke balai polis berhampiran sebulan sekali.

Sebelum ini, tular di media sosial beberapa video memaparkan sekumpulan lelaki merosakkan sebuah kereta dipercayai Perodua Myvi berhampiran sebuah stesen minyak.

Kekecohan itu berlaku dipercayai selepas kemalangan jalan raya antara sebuah kereta dan sebuah motosikal penghantar makanan.–AlHijrah Online


KELULUSAN RAYUAN HAJI 1441H TERBATAL

KUALA LUMPUR: Individu yang membuat rayuan dan diluluskan untuk menunaikan ibadah haji tahun ini perlu mengemukakan permohonan baharu tahun hadapan.

Ketua Pegawai Eksekutif Tabung Haji (TH), Datuk Nik Mohd Hasyudeen Yusoff berkata, berikutan penangguhan ibadah itu tahun ini, status rayuan mereka juga secara automatik terbatal.

Ikuti laporan Berita Alhijrah siaran 12 Jun 2020 — AlHijrah Online


SIASATAN PENUH PINTU LRT TERBUKA PERLU DIBENTANG DALAM TEMPOH 21 HARI

KUALA LUMPUR: Kementerian Pengangkutan Malaysia (MOT) memandang serius berhubung insiden pintu tren transit aliran ringan (LRT) laluan Kelana Jaya yang terbuka ketika beroperasi pada Isnin lalu.

Menteri Pengangkutan, Datuk Seri Wee Ka Siong berkata, pihaknya memberi tempoh selama 21 hari kepada Rapid Rail Sdn. Bhd. (Rapid Rail) bagi menyediakan laporan itu atau selewat-lewatnya sebelum 16 Ogos depan.

“Pihak Rapid Rail juga diarahkan untuk memberikan laporan Siasatan Awal Insiden dalam masa 7 hari atau sebelum 2 Ogos 2021 dan Laporan Siasatan Penuh beserta semua dokumen sokongan dalam masa 21 hari atau pada 16 Ogos 2021.

“Tindakan selanjutnya ke atas pengendali berlesan perkhidmatan kereta api tersebut akan diputuskan setelah laporan lengkap dan maklumat penuh mengenai insiden tersebut diperoleihi,” katanya dalam kenyataan hari ini.

Tambah Ka Siong, Agensi Pengangkutan Awam Darat (APAD) juga akan membuka kertas siasatan bagi kes ini dan ia akan disiasat di bawah Akta Pengangkutan Awam Darat 2010 (Akta 715).

Jelasnya di bawah Akta 715 itu, aspek keselamatan adalah suatu keutamaan dan syarat di bawah lesen pengendali perkhidmatan kereta api.

“Dapatan awal siasatan pihak APAD mendapati ia adalah berpunca daripada sistem Door Close Confirmation Unit (DCCU) yang gagal berfungsi secara normal.

“Namun, adalah terlalu awal untuk menyatakan bahawa punca sebenar adalah kerana kegagalan DCCU tersebut memandangkan juga berkaitan dengan penyelenggaraan dan juga prosedur operasi standard (SOP) pengendalian tren ketika menghadapi masalah teknikal,” katanya.

Ketika kejadian, tren tersebut bergerak di antara stesen LRT Ara Damansara menghala ke stesen LRT Lembah Subang.

Seramai tujuh orang penumpang di dalam tren tersebut dan tiada kecederaan dilaporkan.

Rapid KL dalam kenyataan semalam memohon maaf susulan insiden dan memberi jaminan siasatan terperinci akan dilakukan bagi mengenal pasti punca. — AlHijrah Online


MENU SISWA RAHMAH PADA HARGA RM3.50 DI IPTA, POLITEKNIK

BANGI: Kementerian Pendidikan Tinggi (KPT) memperkenalkan Menu Siswa Rahmah, dengan hidangan pada harga RM3.50 di 20 universiti awam (UA) serta semua politeknik di seluruh negara.

Menterinya, Datuk Seri Mohamed Khaled Nordin berkata, inisiatif itu bakal memanfaatkan 320,000 mahasiswa daripada keluarga B40.

Beliau berkata, KPT sentiasa menyokong dan berusaha membantu pelajar miskin terutama golongan B40 agar pelajaran mereka tidak terganggu disebabkan masalah kewangan dan kesempitan hidup.

“Saya ingin menyatakan bahawa pihak KPT telah mendapat komitmen penyertaan IPTA 20 IPTA termasuk politeknik, yang melibatkan sebanyak 235 gerai, pelbagai gerai dalam pelbagai universiti yang kita tawarkan makanan pada harga RM3.50” katanya.

Menurutnya lagi, langkah ini dapat membantu menangani kos sara hidup yang tinggi terutama dalam kalangan mahasiswa daripada keluarga berpendapatan rendah.

Beliau berkata demikian selepas meninjau pelaksanaan inisiatif Menu Siswa Rahmah di Kafeteria Randau Rasa, Universiti Kebangsaan Malaysia (UKM), siang tadi.

Mengulas lanjut, beliau berkata, Menu Siswa Rahmah itu dapat disediakan berikutan pihak universiti awam tidak mengenakan kos penyewaan gerai kepada peniaga, membabitkan kos RM3 juta setahun di universiti awam dan RM700,000 setahun di politeknik.

Sementara itu, rata-rata mahasiswa lega apabila Menu Siswa Rahmah dengan hidangan RM3.50 diperkenalkan sekali gus menjimatkan kos makan dan minum mereka setiap hari.

Menurut mahasiswa di UKM, Muhammad Amir Luqman, inisiatif ini dapat meringankan beban para pelajar.

“Jadi bila ada Menu Siswa Rahmah ni ia menjadi jawapan kepada mahasiswa untuk mendapatkan makanan dengan harga murah dan kurang sikit bebanan kami” katanya. –AlHijrah Online


TIADA KOMPROMI KEPADA MADRASAH JALANKAN PENDERAAN KEPADA PENGHUNI

BUKIT GANTANG: Kerajaan tidak akan berkompromi terhadap mana-mana madrasah di negara ini yang didapati menjalankan penderaan ala militan kepada penghuninya, tegas Menteri di Jabatan Perdana Menteri (Hal Ehwal Agama) Senator Datuk Idris Ahmad.

Beliau berkata tindakan sewajarnya perlu diambil sekiranya melibatkan pelanggaran undang-undang, supaya memberi pengajaran kepada orang lain kerana merosakan imej agama Islam.

“Kita harap orang ramai membuat laporan kepada pihak berkuasa agama negeri, sekiranya mempunyai maklumat untuk diambil tindakan,” katanya ketika ditemui pemberita selepas merasmikan Naik Taraf Surau Al Faizin dan Tazkirah Maulidur Rasul 1444H/2022 di Sekolah Menengah Kebangsaan Tengku Menteri di Changkat Jering di sini hari ini.

“Imej sekolah agama perlu dilakukan selari dengan ajaran agama kita dan kita tidak mahu satu kes yang berlaku, kerana banyak sekolah lain yang menyumbang pembangunan insan yang baik. Jangan kerana nila setitik rosak susu sebelanga,” katanya. – AlHijrah Online